Харковнинг ўққа тутилиши ва Мариуполга келаётган рус ҳарбий техникалари. Уруш суратлари\nУруш бошланганидан буён 53 кун ўтди. Харков ҳудуди ўққа тутилиши давом этмоқда — сўнгги уч кунда келиб тушган снарядлар туфайли камида 18 киши ҳалок бўлган. Чўкиб кетган «Москва» крейсерида муддатли хизматга чақирилган бир неча аскар ҳалок бўлгани ҳақида хабарлар пайдо бўлди. Донбассга Владимир Путинга яқин шахслардан бири, Вагнер хусусий ҳарбий кампанияси раҳбари экани айтиладиган Евгений Пригожин келган.\nХарков маркази ўққа тутилган чоғда хавфсиз жойга ўтаётган украин ҳарбийлари. 17 апрел кунги ҳужумлар чоғида тинч аҳоли вакилларидан беш киши ҳалок бўлган, яна 15 киши яраланган. Фото: Felipe Dana / AP / Scanpix / LETA\nУкраина ҳукумати Луганск области аҳолисини зудлик билан эвакуация бўлишга чақирмоқда. Луганск области маъмурияти раҳбари Сергей Гайдайнинг фикрича, тинч аҳолини қутқариш учун жуда кам вақт қолди.\nБу вақтда Украинанинг бошқа ҳудудларига қочқинлар қайтиши давом этмоқда. БМТ баҳоларига кўра, мамлакатга 650 мингга яқин киши қайтиб келган. Ҳукумат бу хавфсиз эмаслигидан огоҳлантирмоқда. Украина шаҳарлари, жумладан, Киев ва Харьков ракета зарбаларига дучор бўлиши давом этмоқда.\nПрезидент Володимир Зеленский навбатдаги мурожаатида демократик дунёни Россия ҳарбийларининг мамлакат жанубидаги ҳаракатларига эътибор қаратишга чақирди. «У ерда зиндонлар қурадилар, маҳаллий ҳокимият вакилларини ўғирлайдилар, ўқитувчиларни шантаж қилишади, пенсия тўлаш учун мўлжалланган пулларни ўзлаштиришади, гуманитар юкларни тўсишади ва талашади, одамларни очликка маҳкум этишади», деган Зеленский.\nУкраина ташқи ишлар вазири Дмитрий Кулеба россиялик ҳарбийлар Мариуполни буткул вайрон қилишгани ҳақида айтди. «Шаҳар энди йўқ. Украина армияси қолдиқлари ва тинч аҳоли вакилларининг катта гуруҳи россиялик ҳарбийлар қуршовида. Улар ўз курашини давом эттиришмоқда, аммо Россия армияси Мариуполда ўзини қандай тутаётганидан келиб чиқсак, улар шаҳарни ер билан битта қилишга қарор қилишган», деган у CBS News телеканалига берган интервьюсида.\nБородянкада жасадларни қидириш давом этмоқда. Украиналик қутқарувчилар вайрон бўлган уйлар харобалари остидан 40 кишининг жасадини олиб чиқишди.\nХарковнинг тинч аҳоли вакиллари яшайдиган ҳудудлари ўққа тутилгач, хавфсиз жойга яширинган қизлар\nХарков бомбардимон қилинишидан кейин қутқарувчилар яраланганларга ёрдам кўрсатмоқда\nШаҳар ўққа тутилиши. Фото: Alkis Konstantinidis / Reuters / Scanpix / LETA\nЗарбалар вақтида ҳалок бўлган тинч аҳоли вакили жасади\nБородянкадаги вайрон бўлган бинолар фонида Украина байроғи, Киев области\nБуча районидаги Микуличи посёлкаси аҳолиси чой тайёрламоқда. Уларнинг уйида 40 кундан ортиқ вақтдан буён электр, сув ва газ йўқ\nВайрон бўлган бинолар орасида кетаётган киши. Волноваха, Донецк области\nКўчалардан биридаги қабрлар. Рубежное, Луганск области\nМариупол кўчаларида тинч аҳоли вакиллари жасадлари\nРоссия армияси ва ўзини ўзи мустақил деб эълон қилган ДХР ҳарбий милициясининг ҳарбий техникаси, Мариуполь\nЧеченларнинг «Ахмат» батальони жангчилари Ильич номидаги Мариупол металлургия комбинати ҳудудида. РФ мудофаа вазирлиги комбинат «украин националистларидан буткул тозалангани» ҳақида маълум қилган. Фото: Сергей Бобилев / ТАСС\nМаҳаллий аҳоли вакили вайрон бўлган турар жой биноси харобаларидан ўз буюмларини қидирмоқда\nУруш вақтида ёниб кетган автомобиллар уюми. Ирпень, Киев области\nБучадаги оммавий қабрда эксгумация жараёни\nЗапорожье темирйўл станциясидаги она-бола\nЮзига бўёқ чапланган Россия элчиси ва Харков атрофида қолган рус аскарлари. Уруш суратлари


Учинчи ҳадис: Расулуллоҳнинг айтганларини бажарамиз\nБўлимлар: 01. Ҳадислар гулбоғи, 03. Ҳадислар гулбоғи\nРасулуллоҳнинг айтганларини бажарамиз\nعَنْ أَبيِ هُرَيْرَةَ رَضِيَ اللهُ عَنْهُ: قَالَ رَسُولُ اللهِ صَلَّى اللهُ عَلَيْهِ وَسَلَّم:\nما أَمَرْتُكُمْ بِهِ فَخُذُوهُ وَمَا نَهَيْتُكُمْ عَنْهُ فَانْتَهُوا. رَوَاهُ ابْنُ مَاجَة.\nАбу Ҳурайра разияллоҳу анҳудан ривоят. Расуллуллоҳ соллаллоҳу алайҳи ва саллам дедилар: «Мен сизларга нимани буюрган бўлсам, бас ўшани олинглар, сизларни нимадан қайтарган бўлсам, бас ундан қайтинглар». (Ибн Можа ривоятлари).\nБиз ўтган ҳадислардан биламизки, Аллоҳ Муҳаммад соллаллоҳу алайҳи ва салламни ер юзига элчи қилиб юборди. У кишига Ислом динини ўргатди ва бу динни одамларга етказишни буюрди. Пайғамбаримиз Аллоҳнинг буйруғини тўлиқ бажардилар. Аллоҳнинг дини Ислом қандай бўлса, уни ўшандоғича халққа етказдилар. Исломдан бирон нарсани камайтирмадилар. Ёки унга ўзларидан бирон нарса қўшмадилар.\nПайғамбаримиз бизга нимани буюрган бўлсалар, ўша ишни Аллоҳ буюрган бўлади. Аллоҳ буюрган ишни фарз дейилади. Фарзни бажарган одамга савоб, бажармаганга гуноҳ ёзилади. Шунинг учун Пайғамбаримиз: «Мен сизларга нимани буюрсам, бас ўшани қилинглар», деб айтдилар. Расулуллоҳ бизга нимани буюрган бўлсалар, ўша иш албатта фойдали бўлади. У иш бизнинг кўнглимизга ёқмаса ҳам қилаверишимиз керак.\nРасулуллоҳ бизни нимадан қайтарган бўлсалар, ўша ишдан Аллоҳ ҳам қайтарган бўлади. Аллоҳ ва Расулуллоҳ қайтарган ишни ҳаром деб айтилади. Ҳаром иш жуда ҳам зарарли бўлади. Ким ҳаром ишни қилса, гуноҳга ботади. Шу сабабли Расулуллоҳ: «Мен сизларни нимадан қайтарсам, бас ўшандан тўхтанглар», деганлар. Пайғамбар алайҳиссалом бизни нимадан қайтарган бўлсалар, ўша ишни ташлашимиз шарт. Агар ўша нарса бизнинг нафсимизга ёқиб турган бўлса ҳам уни қилмаймиз. Чунки пайғамбаримиз қайтарган ишларнинг ҳаммаси зарарлидир.\nИсломда Аллоҳнинг буйруқларидан ташқари Расулуллоҳ соллаллоҳу алайҳи ва саллам яхши кўриб қилган кўпгина ишлар ҳам бор. Ундай ишларни суннат, деб айтилади. Аллоҳ Расулуллоҳнинг суннатларини жуда яхши кўради. Суннат амалларни қилганларга ҳам кўп мукофотлар беради.\nҲамма биладики, шайтон – одамларнинг душмани. У болаларга зарарли ишларни ўргатади. Одамларни ҳаром ишларни қилишга қизиқтиради. Фойдали йўллардан қайтаради. Шайтон эркагу аёлни алдаб, дўзахга олиб кетишга ҳаракат қилади. Аллоҳ ва Расулуллоҳнинг айтганларини қилмасликка буюради. Аммо яхши одамлар ва ақлли болалар шайтоннинг айтганини қилмайдилар. Кимнинг айтганларини қиладилар? Аллоҳ ва Расулуллоҳнинг айтганларини қиладилар.\nБу дунёда Расулуллоҳни яхши кўрган, у кишига итоат қилган инсон бахтли инсондир.\nРасулуллоҳнинг айтганларини қилмаган одам эса гуноҳкор бўлади. Унинг умри бахтсизлик билан ўтади. Қиёмат куни қаттиқ азобга қолади.\nБиз Пайғамбаримизнинг айтганларини бажаришга ҳаракат қиламиз. Бунинг учун у кишининг ҳадисларини ўқиб ўрганамиз.\n1. Расулуллоҳ соллаллоҳу алайҳи ва саллам бизга нимани буюрган бўлсалар, ўша ишни Аллоҳ буюрган. Расулуллоҳ бизни нимадан қайтарган бўлсалар, ўша ишдан Аллоҳ қайтарган.\n2. Аллоҳ ва Расулуллоҳ буюрган ишларнинг ҳаммаси фойдали, улар қайтарган ишларнинг ҳаммаси зарарлидир.\n3. Расулуллоҳнинг айтганларини қилган одамни Аллоҳ жаннатга киритади. Пайғамбаримизнинг сўзларини рад этган одамни дўзахга ташлайди.


“Жалолиддиновнинг ўзи Европа клубларига ўтишдан бош тортди!” - Zamin.uz\n- Биринчидан, мен Жасурнинг агенти эмасман. Мен унинг Россиядаги фаолиятига ёрдам берганман холос. Иккинчидан, унда бир нечта аниқ таклифлар бор эди. Масалан, Испаниянинг Сегундасидан. Шунингдек, бу футболчига “Рух”, кипрнинг “Пафос”, Украина ва Россия жамоаларидан қизиқаётганди. Иккинчи Бундеслигадан таклифлар бўлганди. Охир-оқибат у Ўзбекистонда қолиб, фаолиятини қайта тиклашга қарор қилди.\nЎзбекистон Суперлигасининг янги мавсуми 9 мартдан старт олади. “Андижон” илк учрашувини 11 март куни сафарда “Қизилқум”га қарши ўтказади. “Замин” янгиликларини “Telegram”да кузатиб боринг\nЖасур Жалолиддинов хориждан клуб танлайди\n30-01-2021, 12:20, Спорт\n16-01-2021, 15:27, Спорт\n19-07-2020, 07:00, Спорт\nЯнгиликлар » Спорт » “Жалолиддиновнинг ўзи Европа клубларига ўтишдан бош тортди!”


Тошкентда Марказий Осиё сув ресурсларидан оқилона фойдаланиш ва (...)\nТошкентда Марказий Осиё сув ресурсларидан оқилона фойдаланиш ва музликларни асраш масалалари муҳокама қилинади\nЖорий йил 19 январь куни “Марказий Осиёда сув ресурсларидан оқилона фойдаланиш ва музликларни асрашнинг долзарб масалалари” мавзусига бағишланган онлайн давра суҳбати бўлиб ўтади, деб хабар бермоқда “Дунё” АА мухбири.\nТадбир Марказий Осиё халқаро институти (МОХИ) ва Тожикистон Республикаси Миллий Фанлар академияси ташкилотчилигида уюштирилмоқда.\nУнда Марказий Осиё мамлакатлари ҳамда Исроилнинг етакчи таҳлил ва илмий-тадқиқот тизимлари ва Оролни қутқариш халқаро фондининг экспертлари иштирок этади.\nЎзбекистон томонидан Сув хўжалиги вазирлиги, Гидрогеология ва инженерлик геологияси институти, Гляциал геология маркази, Гидрометеорология илмий-тадқиқот институти, Хавфли геологик жараёнларини кузатиш давлат хизмати вакиллари қатнашади.\nТадбир доирасида унинг иштирокчилари Марказий Осиёда сув ресурсларидан оқилона фойдаланиш масалалари ва минтақа мамлакатларининг музликларни асраш бўйича ҳамкорлиги истиқболларини муҳокама этишади.\nИқлим ўзгаришининг музликлар тизимига ҳамда Марказий Осиёнинг барча мамлакатларини сув ресурслари билан таъминлайдиган дарё ҳавзаларига салбий таъсир кўрсатаётгани билан боғлиқ глобал жараёнлар шароитида бўлажак тадбир алоҳида аҳамият касб этади.


"QO’QON 1912" профессионал футбол клуби » Умид Аҳмаджонов: Дубай сафари олдидан ички чемпионат масалаларини ҳал қилиб олдик\nУмид Аҳмаджонов: Дубай сафари олдидан ички чемпионат масалаларини ҳал қилиб олдик\nКеча — 5 январь куни ПФЛ вакиллари ЎФА раҳбарияти билан учрашувда иштирок этди. Унда миллий чемпионатнинг 2019 йилги мавсуми юзасидан муҳокамалар борди.\n“Ўтган йил сўнгида қилган энг яхши ишимиз — ПФЛни алоҳида чиқариб юборганимиз бўлди. Энди бу ташкилот ўз аравасини ўзи тортишни бошлади. Кечаги муҳокамадан кўнглим тўлди. Ҳатто айрим бандлар юзасидан ПФЛ йигитлари мен билан тортишишгача боришди (кулади). Аслида шундай бўлиши ҳам керак. Мамлакат футболини кўтариш йўлида биз бундай эркин мулоқот ва муҳокамаларга тайёрмиз”, — деб сўз бошлади ЎФА биринчи вице-президенти Умид Аҳмаджонов.\nҚуйида Аҳмаджонов томонидан айтилган фикрларни монолог кўринишида тақдим этамиз.\nСуперлига формати ҳақида\n“Суперлига форматини роса муҳокама қилишди, худдики мамлакат футболи ривожига шу формат тўсқинлик қилаётгандек. Ҳар қандай инсон мағлубиятни тўғри тан ола билиши керак. Келишилган ўйинлар ёки интриганинг йўқолиб қолиши каби масалалар исталган форматда юз бериши мумкин. Муҳими ўтган мавсумни ҳамма “0” очкодан бошлади ва ҳеч кимга алоҳида имтиёз берилмади. Ҳаммада чемпионлик учун бирдек имконият бор эди. “Металлург”, “Бухоро”, “Насаф” ёки “Қизилқум”нинг интригадан четда қолгани оддий ҳолат. Исталган форматда ҳам ўрталик жамоаларида шундай бўлади.Муҳими қуйи лигага тушиб кетмаслик, чемпионлик масаласи, Чемпионлар лигаси йўлланмаси учун яхши кураш кетди”.\n“Футболдаги шунча муаммо турганида форматни байроқ қилиб олган ҳурмати биз форматни ўзгартирдик. Кўрайликчи, энди ким нима ўйлаб топаркин”.\nКлубларнинг мукофот пуллари\n“Биз мукофот пулларини ваъда қилдикми, уни албатта берамиз. ПФЛ олдидаги қарзлари 2018 йил охирига қадар осилиб келган, футболчилар олдидаги қарзлари йиллар давомида осилиб ётган клублар бор. 2019 йил бундай бўлмаслиги керак”.\n“Мамлакат раҳбари футболни қўллаётгани учун ҳам шундай катта ташкилотлар клубларга пул ажратиб турибди. Энди уни оқилона ишлатиш керак. Клублар раҳбарлари ўша пулларни жойига қўйиб, ўз футболчилари, ишчилари олдидаги қарзларини узсин. Кейин эса мукофот пулларини яхшиликка, клуб ривожига ишлатсин. Йўқса сметасидаги пулни ақл билан ишлатмай, уни шунчаки ҳавога совургани етмагандек, мукофот пулларини ҳам бир нарса қилишади. Қарабсизки, 2019 йил яна эски ҳаммом, эски тос. Майли ҳозир бир нарсалар деяверишсин, кейин мукофотни олганларидан сўнг раҳмат айтишади”.\n“Ўтган мавсумда Про-лигани бекорга иккига бўлмагандик. Ўзингиз кўрдингиз, “А” гуруҳида кураш қизғин бўлди. “Б” иштирокчиларининг кўпи мавсумга умуман тайёр эмаслиги кўринди. Энди биз ҳам “Б” режани ишга соламиз ва бу гуруҳларни икки алоҳида лигага ажратамиз”.\n“Суперлигада 12 та клуб қолади, агар бирор жамоани ФИФА қуйи лигага тушириб юборишни талаб қилмаса. Қачонки рақобатбардош жамоалар кўпайиб борса, Суперлига иштирокчилари ҳам иккитага кўпайиб бораверади. Вақти келиб жамоалар сонини 16 тага етказиш режамиз бор, бу Ўзбекистон учун энг нормал вариант. Ҳозир эса бизга Про-лига “А” зонасида ҳам рақобат керак”.\n“ЎФА ҳар бир лига учун талабларни аниқ-тиниқ белгилаб берган. Йиллар давомида “уни қиляпмиз, буни қиляпмиз”, деган баҳоналар билан деярли ҳеч нарса қилмаган клублар бор. Эртак тамом. Энди ё қилинади ёки хайрлашамиз. Ички чемпионат талаблари ОФКникидан ҳам юқори бўлади, яхши ният билан Япониянинг йўлидан юрамиз. Академиялар бўйича талабни ҳам ОФК элит академиялари сингари олдик. Шу йўлдан юрсак, 3-4 йил ичида мевасини биргаликда кўрамиз. Мақсад Жаҳон чемпионатига чиқиб олиб, кейин қарсак чалиб ўтириш эмас. Ички чемпионат кучли бўлса, мундиал йўлланмаси ҳам ўз-ўзидан келади”.\n“ПФЛ бизнинг тасдиғимиз билан клубларга умумий шартномалар тарқатди. Ҳамма шу шартнома асосида ишлайди. Истамагани чемпионатда ўйнамайди. “Бунёдкор”, “Бухоро”, “Шўртан”, “Андижон” деган клубларнинг ФИФА олдида ҳисоб бериб юриши жонга тегди. Телефоним тинмайди, у клубнинг футболчилардан қарзи бор, буниси мураббийга пулини бермаган. Ака, уйга нон олиб кира олмай қолдик, дейдиган футболчилар ҳам бор. Биз футбол тепасидагилар бундай бемалолгарчиликка йўл қўя олмаймиз. Ҳамма жойда тартиб, интизом ва қонунлар устуворлиги бўлиши шарт. Шаҳар бедарвоза эмас”.\n“Шунингдек, бирор клуб бошқасига икки нафар футболчидан ортиғини ижарага бермайди. Ижарага берган футболчилари ҳам ўзига қарши ўйинда майдонга тушади. Чидаса шу, чидай олмаса, бермасин ижарага ҳеч кимни”.\n“2019 йилдан бошлаб бирор мураббий ёки раҳбар ўз футболчисини олиб, бошқа клубга сотишга олиб борса, биз бундай сотқинларни футболдан четлатиб қўя қоламиз. Шу клубдан нон-туз еб туриб, уялмайсанми унинг уйини пароканда қилишга? Бирор клуб раҳбари, мураббийи ёки футболчиси бошқа бир клубнинг тақдирлаш маросимига бориши ҳам шарт эмас. Йўқса биз натижалардан шубҳаланишни бошлаймиз. Жуда боришни истаса — марҳамат. Отнинг калласидек жарима тўлайди. Биз бу пулларни болалар футболини ривожлантириш ишларига сарф этамиз”.\nУмид Аҳмаджонов қолган масалалар юзасидан ПФЛ расмий ахборот бериши ҳақида айтиб ўтди. Олдиндаги икки ой футбол клублари учун ҳам, ПФЛ ва ЎФА учун ҳам оғир бўлади. “Ҳеч қиси йўқ, машғулотда қийин бўлса, жангда осон бўлади”, — деб фикрини якунлади ЎФА биринчи вице-президенти.


Рестораннинг алоҳида хонасида… - Huquq.uz\nРестораннинг алоҳида хонасида…\n17:30 - 01.06.2021\nАдиз Ҳамроев (исм ва фамилиялар ўзгартирилган) ва Санжар Тўраев тил бириктиришди. Бир танишининг тўйида учрашиб қолган шерикларни нафс жиноят кўчасига етаклади.\n– Сизбоп зўр бир иш бор, – деди С.Тўраев.– Вобкентлик бир танишим Ромитанда “дом” қурмоқчи. 50 минг доллари борлигини айтди. Шунга бир ёрдам берсак…\nС.Тўраев «Карвонбозор»да танишиб қолган Қ.Зафаровни назарда тутганди.\n– Ҳа, ҳозир кўп қаватли уй қуриш ҳам бизнес бўлиб кетди… Кўрамиз. Бу масалада бошқа куни гаплаша қолайлик, – деди А.Ҳамроев «балки бир ҳаракат қилиб кўрсам, бировдан олган 15 минг доллар қарзимни ҳам узармидим» деган ўйда.\nБу орада С.Тўраевга Қ.Зафаров қўнғироқ қилиб режаси ўзгарганини, ўрнига М.Матёқубов деган таниши ер олишини ва бориб учрашишини айтди. Эртасига М.Матёқубов билан учрашишга келишилди. У билан Ромитан тумани Муҳаммад Самосий кўчасида учрашишди. 12 сотих ер 45 минг доллар келтириб берса, уники бўлишини тушунтиришди.\n– Майли, мен розиман. Фақат уйдагилар билан бир маслаҳатлашиб олай, – деди суҳбат якунида М.Матёқубов.\n– Корхонангизнинг ҳужжатлари билан келишганимизнинг ярми – 22500 долларни олиб келасиз, ишингиз битади, худо хоҳласа, – деди А.Ҳамроев. – Бу иш учун менга ҳам, Санжарга ҳам бир тийинингиз керак эмас.\n2020 йил 10 ноябрь куни соат 16:30 ларда бу машмашага бош-қош бўлган С.Тўраев унга қўнғироқ қилиб, М.Матёқубов ҳисобчиси билан бирга Ромитан туманига келганини, у айтган жойни кўрганини, М.Матёқубов у билан кўришмоқчи бўлганини айтганда А.Ҳамроев «иш битадиган шекилли» деган хаёлга ҳам борди. Ромитан тумани ҳокимлиги биноси олдида М.Матёқубов билан учрашганда у ер олиш учун келишилган пулни олиб келолмаганини, шу куни кечаси Тошкентга кетаётганини айтди.\n– Ҳеч бўлмаса 10 минг долларни бериб кетинг. У ерга сиздан бошқа харидорлар ҳам бор. Қўлдан кетиб қолмасин дейман-да. Кейин мендан хафа бўлиб ўтирманг, – деди бироз кайфияти тушиб уни ишонтириш учун. Аммо бу иши билан обрўси қўлдан кетишини хаёлига келтирмасди.\n– Албатта ҳаракат қиламан.\n15 дақиқа ўтиб телефон қилган М.Матёқубов пулни пайшанба куни етказишини айтди.\n2020 йил 12 ноябрь куни С.Тўраев телефон қилиб, Бухоро шаҳридаги «Парранда» ресторанида учрашишни, М.Матёқубов пулни олиб келишини айтди.\nРестораннинг алоҳида хонасида М.Матёқубовга тегишли МЧЖнинг ҳужжатлари ва 22500 АҚШ долларини жиноятчилар ердан топсанг ҳам санаб ол деганларидек шиқиллатиб санаб олишди…\nЗукко ўқувчи оқибат нима бўлганини англаб етди. Чунки жиноятга жазо муқаррар. Судланувчилар айбдор деб топилиб, қилмишларига яраша жазога тортилди. А.Ҳамроевга 4 йилу 9 ой, С.Тўраевга 4 йил озодликни чеклаш жазоси тайинланди.


ҲАМКОРЛИК ТИББИЙ ХИЗМАТ СИФАТИНИ ОШИРАДИ - AUZ.UZ\nҲАМКОРЛИК ТИББИЙ ХИЗМАТ СИФАТИНИ ОШИРАДИ\nГерманиянинг қарийб 600 йиллик тарихга эга бўлган Росток университети тиббиёт факультети деканининг таркиблаштириш,режалаштириш ва бюджет масалалари бўйича ўринбосари, ядро тиббиёти клиникаси директори, профессорБернд Краузе ҳамда торакал жарроҳликбўлими бошлиғи Рудольф Ортер Андижонга келдилар. Меҳмонлар Андижон давлат тиббиёт институтида ўқув, илмий-тадқиқот ишларида ҳамкорлик олиб бориш мақсадида шароитлар билан танишдилар.\nЎтган йили вилоятимиздан бир гуруҳ тиббиётчилар Германиядаги университетга бориб, бакалавриат бўйичақўшма факультет очиш, магистрлик дастури асосидаонкология йўналишида мутахассислар тайёрлаш мақсадида шартномалар имзолаган эдилар.\nРудольф Ортер, университети профессори:\n- Бугунги муҳокамаларнинг туб негизи аҳоли саломатлигини мустаҳкамлаш, касалликларни илк босқичларида аниқлаш, тиббий хизмат сифатини яхшилашдан иборатдир. Ва замон талабларидан келиб чиқиб, илғор технологияларни олиб кириш мавзусида суҳбатлашилди.\nБернд Краузе, профессор:\n- Симуляцион марказда талабаларнинг билимларини назарий ва амалий тарзда мустаҳкамлаб бориш учун яратилган шарт-шароит ва имкониятлар менда яхши таассурот қолдирди. Бундан кўзланган натижаларга эришиш мумкин. Энг асосийси тизимда илмга қаратилаётган эътибордир.\nВилоятимизга португалиялик мутахассисларнинг ташрифи ҳам тиббиёт соҳасида ислоҳотларни жадаллаштириш, малакали кадрларга бўлган талабни қондириш мақсадига йўналтирилди. Мутахассислар иштирокида ўқув машғулотлари, назарий ва амалий семинарлар ташкил этилди.\nПортугалиянинг Сетубалполитехникаинститути профессори СелиоГабриел Фигуеиредо Пинава Рикардо Мигел Домес Симоес Баптиснани илмий ишлар ва инновациялар бўйича проректор, профессорҒ. Ҳожиматов, ўқув ишлари бўйича проректор, профессорА. Арзиқулов, институт ўқитувчилари ҳамда талабалар эҳтиром билан кутиб олдилар.\nМулоқот чоғида Ғ. Ҳожиматовтаълим муассасасининг шонли йўли, ютуқлари, халқаро миқёсда илмий, ўқув-услубий ва маданийҳамкорлик қирралари ҳақида гапирди. Шунингдек, “Ўзбекистонда клиник инженерия бўйича тизимли магистрлик дастури” гранти доирасида амалга оширилаётган ишлар тўғрисидамаълумот берди. Қўшма дастур ва ўқув курсларини олиб бориш юзасидан келишиб олинди. Кейинги йилларда замонавий тиббий техника жиҳозларининг кириб келиши фойдаланиш, созлаш, таъмирлаш бўйича салоҳиятли мутахассисларга бўлган талабни оширди.\nМеҳмонлартомонидан“Тиббиётсоҳасидатрибологиянинг ўрни ва аҳамияти” мавзусидагихалқаро ўқув курсининг бошланиши ўқитувчи ва тадқиқотчи ҳамда бўлажак шифокорларга замонавий тиббий аппаратуралар билан ишлаш ва янгиликлар билан танишиш имконини беради, катта тажриба алмашинувига замин бўлади, албатта.\nПортугулияликлар тери, тиш ва бошқатизимлар трибологияси мавзуларидатақдимот маърузалар ўқидилар. Унда институтнинг профессор-ўқитувчилари, магистрлари, клиник ординаторлари ҳамда вилоятимиздагисоҳа мутахассислари иштирок этдилар.


UzNews - “Самарқанд йўлидаги шер боласи” юзасидан тушунтириш берилди\n27 мар 2021, 14:53\n“Самарқанд йўлидаги шер боласи” юзасидан тушунтириш берилди\nУнга кўра, шер боласи видеолавҳада айтилганидек топиб олинмаган. Балки, “тегишли ҳужжатлари бўлмаган” шер боласи олиб қўйилган.\nБугун ижтимоий тармоқларда Самарқанд вилояти ҳудудидан ўтган йўлдан шер боласини топиб олингани ҳақидаги видеотасвир тарқалди. Унда шер боласи ҳозирча кимга тегишли эканлиги номаълум айтилган.\nЭкология ва атроф-муҳитни муҳофаза қилиш давлат қўмитасининг ҳолат юзасидан берган изоҳига кўра, беришича, шер боласи топиб олинмаган, аксинча Қашқадарёдан Андижонга кетаётган автомашина ҳайдовчисидан олиб қолинган.\nАниқланишича, Самарқанд вилояти Экология ва атроф-муҳитни муҳофаза қилиш ҳамда вилоят Ички ишлар бошқармалари ҳамкорлигида ўтказилаётган рейд давомида Қашқадарёдан Андижонга ҳаракатланаётган автомашина текширилганда, унда шер боласи олиб кетилаётгани аниқланган. Вилоят экология бошқармаси мутахассисларининг шер боласининг қаердан, нима учун олиб кетилаётганлиги ҳақидаги саволларига ҳайдовчи аниқ жавоб бермасдан ҳужжатларни тақдим қила олмайди. Сал ўтмай эса “ҳужжатларни олиб келаман” деб шер боласини ташлаб қочиб кетади.\nШундан сўнг олиб борилган тезкор тадбир давомида ҳайдовчи ушланган ва айни пайтда дастлабки суриштирувлар олиб борилмоқда. Шер боласи эса Самарқанд вилояти Экология бошқармасида ўрнатилган тартибда вақтинча сақланмоқда.


“СА”нинг уч йиллиги муносиб нишонланди / CHAMPIONAT.asia\n“СА”нинг уч йиллиги муносиб нишонланди\n02 дек 12:15\nКеча сайтимизнинг 3 йиллик байрами нишонланди. Туғилган кун муносабати билан, 1 декабрь, якшанба куни ЎФФ биноси олдидаги сунъий қопламали майдонда футбол шоуси уюштирдик.\nЯкшанба куни бўлиб ўтган тадбирни кузатиб бориш учун миллий терма жамоамиз аъзолари Сервер Жепаров, Санжар Турсунов, Фарҳод Тожиев ва Темур Кападзе ташриф буюрди. Учрашувда иштирок этиш учун Дилшод Нуралиев қўл остида БААдаги ўсмирлар жаҳон чемпионатида қатнашган Сарвар Каримов, Рустам Ашурматов, Жамшид Болтабоев, Иброҳим Абдуллаев, Жавоҳир Сиддиқов мураббий билан келишди. Шунингдек, якунланган мавсумда “Гулистон”да фаолият кўрсатган Бахтиёр Ашурматов сайт тадбирига бир қатор футболчилар билан ташриф буюрди. Александр Лобанов, Акбар Исматуллаев, Абдуқаҳҳор Ҳожиакбаров, Санъат Шихов, Темур Ҳакимов сайт ўқувчилари билан футбол ўйнаш учун келдилар.\nЯкшанба куни кучли ёмғир бўлишига қарамай, ушбу футболчилар ҳамда мамлакатимизнинг турли ҳудудларидан 50га яқин мухлислар ЎФФ майдонига тўпланишди. Бу жуда қувонарли ҳолат. Футболчилар ҳам, ишқибозлар ҳам ноқулай ҳавода тадбирда қатнашишни рад этишмади. Дарвоқе, тушлик пайтида майдонда тўп тепаётган “Пахтакор” академиясининг ёш тарбияланувчилари машҳур футболчиларни кўриб қолиб, улар билан бирга суратга тушиб олиш ва ўйинчилар ҳаракатларини кузатиш имкониятига эга бўлишди. Бу ўсиб келаётган ёш авлодда футболга бўлган меҳрни янада ўстириши табиий.\nФутболчилар ҳамда мухлислар икки жамоага ажратилди. Биринчи жамоа сафида ўсмирлар терма жамоаси аъзоларига қўшилиб Темур Ҳакимов ўйнади. Шунингдек, ишқибозлар жамоани тўлдиришди. Иккинчи жамоа таркибида Бахтиёр Ашурматов, Акбар Исматуллаев, Санъат Шихов, Абдуқаҳҳор Ҳожиакбаров ва Александр Лобанов ҳаракат қилди. Таъкидлаш лозимки, катта футболдан кетган бўлишига қарамай, Бахтиёр Ашурматов ҳимояда аввалгидек ажойиб ўйинлари билан кўпчиликнинг олқишларига сазовор бўлди. Жамоалар сафида 10 нафардан футболчилар тўп тепишди. Мухлислар сони кўплиги сабабли улар ҳар икки жамоа сафида тез-тез алмаштириб турилди. Шу тариқа тадбирга келган барча ишқибозлар футболчилар билан бир жамоада ўйнашига имконият тақдим этилди. Шунингдек, сайт ижодкорлари ҳам майдонга тушиб, тўп тепиб кўришди.\nҚизиқарли курашлар остида кечган беллашувда биринчи жамоа аъзолари 2:0 ҳисобида зафар қучишди. Ҳар икки бўлимда бу жамоа аъзолари Лобанов дарвозасини бир мартадан ишғол қилишди. Нодирхўжа Юлдашев эса ўйин тугашига 10 дақиқа қолганида ғалаба қозониб турган жамоа дарвозабони билан ўз жойини алмашди. Ўзи у аввалдан, ким ютаётган бўлса, ўша жамоа даврозасида туришни режалаштирган эди. Шу тариқа дўстона ва шоу руҳида ўтган баҳс якунлангач, футболчилар ва сайт фойдаланувчилари ўзаро суҳбатлашиб, бир-бирлари билан яқиндан танишиб ҳам олишди. Ҳаммасидан қизиғи, “Пахтакор” ФК халқаро бўлим бошлиғи Фахриддин Исамуҳамедов учрашув комиссари вазифасини бажарди. ФИФА агенти Равшан Салимов эса футболчиларни йиғишда ўз ёрдамини аямади. Тадбир мобайнида ишқибозлар ўзлари ёқтирган футболчилар билан бирга суратга тушиб олиш имкониятини ҳам қўлга киритишди. Сайтнинг 3 ёшга тўлганлиги билан тадбирга келган футбол ичидаги инсонлар ва мухлислар ижодкорлар томон табрик йўллашганидан сўнг сайт ижодкорлари ҳам ўқувчиларга эсдалик совғаларини тақдим этди.\nТадбирнинг сўнгги қисми фотосессиядан иборат бўлди. Яъни, мухлислар ва футболчилар, шунингдек, сайтимиз ходимлари биргаликда эсдалик учун суратга тушишди. Сайт орқали “СА”ни туғилган куни нишонлаётганидан хабар топган Сервер Жепаров ва Тимур Кападзе ноқулай об-ҳаво шароитига қарамасдан ўз совғалари билан стадионга ташриф буюрдилар. Улар орасида, Ўзбекистон олимпия қўмитасининг биринчи Вице-президенти ва бош котиби Ойбек Қосимов ҳам тадбирда иштирок этди. Шундай қилиб, ижобий руҳда ўтган тадбирга якун ясалди. Сайт ижодкорлари номидан тадбирга ташриф буюрган барча футболчилар, мураббий ва мухлисларга миннатдорчилик билдирамиз.\n“СА-1”: Сарвар Каримов (Нодирхўжа Юлдашев), Рустам Ашурматов, Жамшид Болтабоев, Иброҳим Абдуллаев, Темур Ҳакимов, Жавоҳир Сиддиқов, Каттабек Очилов, Азамат Назаров ва бошқалар.\n“СА-2”: Александр Лобанов, Бахтиёр Ашурматов, Санъат Шихов, Умархўжа Расулхўжаев, Файзулла Сайдуллаев, Ўткир Адҳамов, Миршод Бекмуродов, Азизбек Эргашев ва бошқалар.


Намойишчилар экс-президент Атамбаевни ҳибсхонадан чиқариб олишди - UzNews.uz\nНамойишчилар экс-президент Атамбаевни ҳибсхонадан чиқариб олишди\nНамойишчилар орасида собиқ президентнинг кенжа ўғли Сейитбек Aтамбаев ҳам бўлган.\nҚирғизистоннинг собиқ президенти, коррупцияда айбланиб, Қирғизистон Миллий Хавфсизлик Давлат Қўмитаси ҳибсхонасида сақланиб келаётган Aлмазбек Aтамбаев 6 октябрь, сешанба куни тунда озод қилинди, у бир йилдан бери мазкур ҳибсхонада эди.\n"Интерфакс" хабарига кўра, Aтамбаевни махсус хизматнинг ўзи давлат қўмитаси ҳудудига кириб борган намойишчиларга олиб чиқиб берган.\n6 октябрга ўтар кечаси Қирғизистон пойтахти Бишкекда бўлиб ўтган парламент сайловлари натижаларига қарши тўпланган намойишчилар мамлакат Миллий хавфсизлик давлат қўмитаси биносининг эшикларини юк машиналари билан бузишди.\nУлар 2019 йил августида ҳибсга олинган ва шу вақтдан бери ҳибсда сақланаётган Aтамбаевнинг озод қилинишини талаб қилишган.\nНамойишчилар орасида собиқ президент Aтамбаевнинг кенжа ўғли, 4 октябрдаги сайловда мағлуб бўлган партиялардан бири – Қирғизистон социал-демократларининг раҳбари Сейитбек Aтамбаев ҳам бўлган.\n5 октябрь куни парламент сайловларида 7 фоиз тўсиқдан ўтолмаган партиялар тарафдорлари Бишкекда норозилик намойишини бошлади. Овоз беришда қатнашган 16 партиядан атиги тўртта партия парламентга сайланди. Намойишчилар қайта овоз беришни талаб қилмоқда.\nҚирғизистон парламентига сайловлар 4 октябрь куни бўлиб ўтди. Республиканинг 40 дан ортиқ сиёсий бирлашмалари сайлов пойгасида иштирок этиш режаларини эълон қилишди, аммо кейинчалик уларнинг аксарияти сайловларда иштирок этишдан бош тортишди ёки Марказий сайлов комиссиясига ҳужжатларни топширишга улгуришмади. Улардан 16та партия парламентдаги ўринлар учун курашди. Улар парламентдаги 120 ўринга даъво қилишди. Қирғизистон қонунчилигига биноан партиялар сайловларда қатнашган фуқароларнинг 7 фоизини ва мамлакатнинг ҳар етти вилоятида, шунингдек Бишкек ва Ўш шаҳарларида камида 0,7 фоиз овозини олишлари керак.\nДастлабки маълумотларга кўра, "Бирдик" партияси парламентдаги 46 ўринни, "Мекеним Қирғизистон" - 45 депутатлик мандати, "Қирғизистон" - 16, "Бутун Қирғизистон" - 13 ўринни эгаллаган.\nХусусий бандлик агентликларидан жабр кўрганлар пулларини қай тартибда олиши айтилди\n27 ноябрь, 16:05\nФуқарони калтаклаб ўлдирган ИИБ ходимларига нисбатан суд ҳукми ўқилди\n27 ноябрь, 13:15\nКелгуси йилдан ҳамма электр учун тўловни олдиндан тўлайди\n23 ноябрь, 10:20\nGM Uzbekistan Lacetti автомобили учун фоизсиз муддатли тўлов эълон қилди\nСурхондарё вилоятининг янги ҳокими тасдиқланди\nМурод Хонтўраевнинг пичоқлангани ҳолатига аниқлик киритилди\n"Радар"га тушган ҳайдовчи ЙҲХ ходимига "пора" бергани аниқланди\nХАЛҚ БИЛАН МУЛОҚОТ. Сайёр қабулда 600 дан ортиқ мурожаат кўриб чиқилди


Фурқат – сўз раъносининг ошиғи\n... Сўз қадрини билган, унинг инсоният учун нечоғлиқ улуғ неъмат эканини чуқур ҳис этган Фурқат сўзламоқда андиша бўлмоғи зарурлигига алоҳида диққат қаратади. Шоирнинг фикрича, ҳар бир одам ўзи билган, маъносини теран уққан ҳолда сўзламоғи маъқул. Машраб ғазалига тазмин сифатида ёзилган “Лозим эмас” радифли ғазалдан олинган қуйидаги байт шу ҳақда:\nҚосир ақлинг бирла сунъи Кибриёдин урма дам,\nБилмағон одамга бу нозик сухан лозим эмас.\nФурқат асарларида “сўз” калимаси ўрнида баъзан унинг сухан, калом, нукта сингари синонимлари ҳам фаол ишлатилади. Жумладан, ушбу байтдаги “сухан” сўзи “нозик” сифат билан бирга қўлланган. “Сун” – луғатда яратиш, санъат демакдир. Кибриё –Аллоҳ таолонинг сифати бўлиб, улуғ, буюк маъноларини англатади. Шунга кўра, ушбу байтда Фурқат қусурли ақл билан буюк Тангри таолонинг яратувчанлик қудрати ҳақида сўзлашдан тийилиш зарурлигини, бениҳоя назорат (эҳтиёткорлик) билан муносабатда бўлишни тақозо этадиган бу нозик сухан билмаган одамга лозим эмаслигини алоҳида таъкидлайди.\n“Ўтар-кетар” радифли ғазалида шоир яхшилар суҳбатида бўлишни, яхши сўзлар эшитмоқни тавсия этади. Яхшилар суҳбатин кўрмаган одамни кўрга, яхши сўзлар эшитмаганни карга қиёслайди:\nЯхшини суҳбатин кўруб яхши сухан эшитки ул,\nЯхши кўриб эшитмайин кўр ила кар ўтар-кетар.\nСўзга таъриф берар экан, шоир: “сухан раъноси назм либоси бирла зебо кўринур бўлғай” деган фикрини гўзал бадиий шаклда ифода этади. “Сухан раъноси” – истиора билан зийнатланган беҳад жозибали бу ибора Фурқатгача ва ундан кейинги бирор ижодкор асарларида кузатилмайди. Ҳақиқатан, шоир сўзни гўзал шаклда сувратлантира олган юксак салоҳият эгаси, сўз раъносининг энг содиқ ошиғидир.\nНурбой Жабборов, фалсафа фанлари доктори, профессор\n“Сўз хиёбони” китобидан олинди.


Ота-она ҳақлари … – Самарқанд – Ер юзининг сайқалидир…\nBo'lim: Ота-она ҳақлари …\nИсломиятга кўра ота-она ҳақлари ҳақида маълумотлар келтирилади.\nФаразандларнинг ота-онага иззату ҳурмати…\n02/10/2013 19/06/2014 admin\nОта-онага иззату ҳурмат, фаразандлар учун фарздир! 2011-10-05 18:03:00 – Эски блокка қўйилган замон. Динимизда ота-она ҳақи жуда муҳим бир масаладир. Ота-онага яхшилик ва эҳсон қилиш фарзандлар зиммасига юкланган фарздир. Ҳеч бир вақт ва ҳеч қандай бир сабаб билан уларга терс сўзлаш жоиз эмасдир. Масалан, Оллоҳу таоло Қуръони каримнинг Исро сураси 23-ояти калимаси мазмунида шундай марҳамат қилади, “Ота-онага яхшилик қилинглар. Агар уларнинг (ота-онангизнинг) бирови ёки ҳар иккиси сизнинг қўл остингизда кексалик ёшига етсалар, уларга қараб “уф” тортманг ва уларнинг (сўзларини) қайтарманг! Уларга (доимо) яхши, ширин сўз сўзланглар.” Ҳадиси шарифда эса, “Уч турли кишига жаҳаннам…\nОта-она ҳақлари ..., Эски саҳифадан ...\nОта-она ҳақларидан баъзилари …\nКишиларнинг бир-бирлари билан муносабатларда ота-оналар ва фаразандлар орасидаги ҳақлар ва уларни кузатиш жуда аҳамиятли инсоний ва турмуший муносабатдир. Масалан, ота-она ҳақларидан баъзилари шулардир: 1. Уларни рози қилиш. 2. Уларга нисбат марҳаматли бўлиш. 3. Лозим бўлганида уларни даволатиш. 4. Ҳар доим уларга ҳурмат ва севги билдириш. 5. Улар хафа бўлганларида хафа бўлиш. 6. Улар билан бирга овқатланиш. 7. Уларни инжитишдан қўрқиш. 8. Нозларини кўтариш. 9. Улар учун ҳар доим дуода бўлиш. 10. Пул ва бошқа хил нарсалар бериш. 11. Зиёфатга таклиф қилиб туриш. 12. Уларга қарши ҳатто “уф” ҳам демаслик. 13. Истаганларини дарҳол бажо келтириш. 14. Уларнинг ҳолу аҳволидан хабар олиб туришни канда қилмаслик. 15. Уйларини ва кийим-кечакларини…\nОта-онага иззату ҳурмат …\n“Ота-онасини рози қилган киши, мени рози этган бўлади“, дея мараҳамат этади Оллоҳу таоло. Шунга кўра тузилган бўлса керак, ўзбекларда ҳам “Ота (яъни ота-она) рози худо рози“ каби мақол бор. Пайғамбаримиз соллаллоҳу алейҳи ва саллам, “Жаннат ота-онанинг оёғи остидадир“ дея марҳамат этганлардир. Оллоҳу таоло Мусо алейҳиссаломга буюрдики, “Ё Мусо, гуноҳлар орасида шундай бир гуноҳ борки, у наздимда жуда каттадир. У эса, ота-она фарзандини чақирганида унинг уларни тингламаслигидир.“ Ота-она бирор сабаб билан аччиқланиб бирор сўз сўзласа, фарзанд уларга қарши келмаслиги лозим. Аксинча уларнинг амрларини бажариб, дуоларини олиши керак. Ота-онанинг хафа бўлиб қарғашларидан жуда қўрқиш керак. Фарзандлар адашиб,…


2020 йил 21-феврал 20:20 (GMT+5)\nДавлат харидлари бўйича халқаро форуми бўлиб ўтди\n2019 йилнинг 10-13 апрелларида Тошкентда харидлар, касбий ахлоқ, бошқарув ва ошкоралик бўйича XV Форум (PRIMO) бўлиб ўтди. 2005 йилдан бошлаб мазкур тадбир ҳар йили Европа ва Марказий Осиё мамлакатларининг бирида ўтказилиб, ушбу тадбир миллий давлат харидлар тизимини ислоҳ этиш ва тажриба алмашиш платформаси вазифасини бажаради.\n"FEAS" халқаро ташкилоти ЎзРТХБ га ташриф буюрди\n2019 йил 9 апрель куни Евро-Осиё фонд биржалари федерацияси – “FEAS” Бош котиби Константин Сароян бошчилигидаги делегация ЎзРТХБ га ташриф уюштирди.\n2019 йил 1-7 апрель учун савдо натижалари\n2019 йилнинг 1 апрелидан 7 апрелигача бўлган давр мобайнида “ЎзРТХБ” АЖ да 876,6 млрд сўмлик битимлар тузилди. Кичик бизнес ва тадбиркорлик субъектлари иштирокида тузилган битимларнинг умумий ҳажми 15,9% га кўтарилиб, деярли 486,6 млрд сўмни ташкил этди.\nUZEX биржасида олтин сотуви бўйича илк шартнома қайд этилди\nЎтган ҳафтада “ЎзРТХБ” АЖ да олтин қуймаси сотуви бўйича бил биржа савдолари ўтказилди. Биржада биринчи олтин харидори “Олмалиқ КМК” АЖ бўлди.\nБиржа давлат харидлари бўйича матбуот анжуманини ўтказди\n2019 йил 4 апрель куни Миллий матбуот марказида “Давлат харидлари тизимида шаффофликни таъминлаш ва рақобатни кучайтириш” мавзусида матбуот анжумани ўтказилди.\nБиржада имзоланган ҳафталик битимлар ҳажми 57,7% га ўсди\n2019 йил I чорак якунига кўра “ЎзРТХБ” АЖ нинг биржа савдолари орқали сотилган пахта чигитининг шрот ва шелухаси нархи ўртача 7,1 %га пасайган.\nБиржа раиси сайёр қабул ўтказди ва мактабга китоблар совға қилди\n2019 йил 18-24 март учун савдо натижалари


Меланья яна Трампга қўл бермади – видео\n19:07 19.08.2020 (Янгиланган 12:04 20.08.2020)\nАҚШнинг биринчи хоними Мелания Трамп самолётдан тушаётган вақтда турмуш ўртоғининг қўлини силтаб ташлаши акс этган видео интернетда тарқалди.\nТОШКЕНТ, 19 авг — Sputnik. АҚШнинг биринчи хоними Меланья Трамп самолётдан чиқиш вақтида турмуш ўртоғининг қўлини силтаб ташлади.\nБу ҳолат Бедминстердан Вашингтонга қайтиш вақтида тасвирга олинди.\nСамолёт трапидан тушаётганда Трамп Меланьянинг билагидан ушлашга ҳаракат қилади, лекин у қўлини олади. Видео ижтимоий тармоқда тезда тарқалиб, вирус-видеога айланди.\nБу ҳолат интернетда муҳокамага сабаб бўлди. Айрим фойдаланувчилар ҳазил тариқасида биринчи хонимни демократик мухолифатнинг тимсоли деб аташди.\nБу ҳолатга машҳур хонанда Рианна ҳам эътибор қаратди. У Instagram'даги саҳифасида "сўнган севги" ҳақидаги "Needed Me" қўшиғи билан лавҳани жойлаштирди.\nПубликация от badgalriri (@badgalriri) 17 Авг 2020 в 5:26 PDT\nМеланья бундан олдин бир неча марта Дональд Трампни ноқулай аҳволга солганди. Хусусан, 2017 йилда АҚШ президенти рафиқаси билан Исроил ва Италияга ташриф буюрган вақтда шунга ўхшаш ҳолатлар юз берганди.


Какао ақл заифликни олдини олади » Скачать музыку бесплатно новинки музыки 2016-2017\nКакао ақл заифликни олдини олади\nХотирани кексайганда ҳам сақлаб қолиш мумкинми? Бунинг учун мунтазам равишда какао ичиб туриш керак. Олимлар махсус синовлар воситасида тадқиқот ўтказиб, иштирокчиларнинг янги ахборотни қанчалик тез ўзлаштиришаётганини текширишди. Энг яхши натижаларни какао ичимлигини кўп ва ўртача ичган иштирокчилар кўрсатишди. Уларнинг хотираси бошқаларга нисбатан мустаҳкам эканлиги аниқланди. Мия фаолияти кўрсаткичлари 40 фоизга яхшиланди. Бундан ташқари, уларнинг қон босими пасайди. Бунга какао таркибидаги фенол бирикмалар — флавоноллар сабабчи. Флавоноллар нейронларни зарарланишдан ҳимоялаш ва бош мияни қон билан таъминлашни яхшилаш ҳисобига қариликдаги ақл заифлиги олдини олишга қодир.


05:06 25 Октябр 2020\n11:25 06.06.2019 (Янгиланган 11:27 06.06.2019) Ҳавола олиш\nАфғонстон шимолидаги террорчилар чегара тузилиши ҳамда чегарага яқин ҳудудлар ҳақида маълумот тўпламоқда - Ўзбекистон чегара қўшинлари қўмондони.\nТОШКЕНТ, 6 июн – Sputnik. Бугун Тошкентда ШҲТ давлатлари чегара хизматлари раҳбарларининг мажлиси бошланди, деб хабар қилмоқда Sputnik мухбири.\nМажлисда Ўзбекистон Чегара қўшинлари қўмондони Руслан Мирзаев сўзга чиқиб, Афғонистон айни дамда Суриядан қочиб келаётган террорчилар учун янги плацдармга айланаётганини қайд этди. Унинг сўзларига кўра, айни дамда Афғонистон Шимоли ва Шимоли-Шарқида террорчиларнинг машғулот лагерлари ташкил қилинмоқда.\nШунингдек, террорчилар чегара участкаларининг тузилиши ва чегарага яқин ҳудудлар ҳақида маълумотлар жамламоқда. Шу билан бирга Марказий Осиё давлатлари ҳудудларида террорчиларнинг яширин ячейкалари ташкил қилмоқда. Келажакда ушбу гуруҳлардан террорчилик уюштириш ёки янги аъзоларни жалб қилиш мақсадида фойдаланиш мумкин.\n“Ушбу фактлар Марказий Осиё ҳудудида келажакда янги нотинчлик нуқталари пайдо бўлиш хавфи борлигидан дарак беради. Ушбу шароитда ШҲТ мамлакатлари террорчиликка қарши биргаликда кураш чораларини ишлаб чиқиши – ҳамкорликнинг асосий йўналишига айланади. Бунинг учун биз чегара қўшинлари орасида алоқаларни ривожлантиришимиз, вазиятни биргаликда таҳлил қилишимиз ҳамда терроризм ва экстремизмга қарши доимий ахборот алмашинувини йўлга қўйишимиз керак бўлади”, - деди Руслан Мирзаев.\nМаълумот учун, ШҲТ чегара қўшинлари қўмондонлари мажлисида 8 давлат чегара қўшинлари раҳбарлари иштирок этишмоқда. Улар Ҳиндистон, Хитой, Қозоғистон, Қирғизистон, Покистон, Россия, Тожикистон, Ўзбекистон, ва шунингдек ШҲТ тезкор кучлари қўмондонлиги.\nВ Ташкенте состоялось заседание ШОС


Умра сафари бўйича брифинг бўлиб ўтди - Zamin.uz\n21:16 / 08.10.2019\n8 октябр куни Ўзбекистон ёшлар иттифоқи марказий кенгашининг “Ёшлар пресс-клуби”да Вазирлар Маҳкамаси ҳузуридаги Дин ишлари бўйича қўмита томонидан Умра зиёрати бўйича брифинг ўтказилди. Бу ҳақда қўмита матбуот хизмати хабар бермоқда.\nБрифингда юртимиз Умра сафарига борувчи зиёратчиларнинг сонини белгилаш бўйича (квота) чекловлар олиб ташлангани, 2019 йил умра мавсуми учун сарф-харажатлар сметаси лойиҳаси ишлаб чиқилиб, ҳар бир зиёратчидан олинадиган маблағ ўтган мавсумда умра сафари учун тўланадиган маблағ миқдоридан арзонлаштирилгани яъни 11 600 000 сўмдан 11 450 000 сўмга туширилгани айтилди.\nСаудия Арабистони Подшоҳлиги ҳукумати томонидан ҳаж ва умра соҳасида чет эл зиёратчиларига қулай шарт-шароитлар яратиш мақсадида кенг қамровли ислоҳотлар олиб борилиб, зиёратчиларга хизмат кўрсатишнинг янги тизими яъни электрон платформа жорий қилинган. Янги тизим тўлиқ ишга туширилмаганлиги сабабли 20 кун Саудия Арабистонига кириш визаси фаолияти тўхтаб қолган. Шу йилнинг 25 сентябрь кунидан бошлаб электрон платформа орқали дастлаб кичик гуруҳли (5-25 нафар) умра зиёратчиларига “В2С” турдаги кириш визалари расмийлаштириш бошланган.\nЛекин, умра зиёратига келиши режалаштирилаётган ҳукуматлараро келишув асосидаги катта гуруҳларга эса мазкур порталнинг тўлиқ ишга туширилмаганлиги сабабли “В2В” турдаги виза бериш тизими ҳозиргача ишга тушмаганлиги ҳақида расмий билдирилди. Ушбу турдаги кириш визасини расмийлаштириш бўйича Ўзбекистон ҳукумати томонидан барча амалий ишлар амалга оширилиб, жараён шай ҳолга келтирилган. Саудия Арабистонидаги ҳамкорлар томонидан ўзбекистонлик зиёратчиларни кутиб олиш ишлари ниҳоясига етган. Барча шарт-шароитлар ҳозирлаб қўйилган, деди Дин ишлари бўйича қўмита раисининг биринчи ўринбосари М.Комилов.\n- Тошкент-Жидда-Тошкент йўналиши бўйича авиачипта;\n- ошпазлар томонидан тайёрланадиган тансиқ таомлар; сархил мевалар, ширинликлар, салқин ичимликлар;\nБрифингда тайёргарлик ва ташкилий ишларни ўз вақтида, тизимли ва тартибли амалга ошириш учун Макка шаҳрида 3 нафар ва Мадинада 2 нафар жами 5 нафар ишчи гуруҳи, 200 нафар гуруҳ раҳбари (элликбоши) ва 47 нафар шифокор хизмат кўрсатиши маълум қилинди. «Замин» янгиликларини «Вконтакти»да кузатиб боринг\nБугундан Умра зиёрати учун чартер авиарейслари амалга оширилади\n1-02-2020, 14:46, Жамият\n23-04-2019, 21:06, Жамият\nЎзбекистонликлар учун кичик ҳаж (умра) зиёрати квотаси 10 мингтага оширилди\n20-06-2017, 15:01, Жамият\nЯнгиликлар » Жамият » Умра сафари бўйича брифинг бўлиб ўтди


Қандай асосларга кўра меҳнат таътили бошқа вақтга кўчирилади?\n17:24 / 02.10.2016\n“Постда” нашрида Сирдарё вилоятида истиқомат қилувчи С. Мансуровнинг мурожаатномаси келтирилади. Унда шундай дейилади: “Мен сентябрь ойида таътилга чиқишим керак. Лекин баъзи сабабларга кўра, меҳнат таътилини бошқа муддатга кўчирмоқчиман. Бунинг имкони борми? Умуман, қандай асосларга кўра меҳнат таътили бошқа вақтга кўчирилади?”\nС.Мансуровнинг мазкур саволига ҳуқуқшунос Бўрибой Миралимов жавоб берган:\n“Ўзбекистон Республикаси Меҳнат кодексининг 145-моддасида меҳнат таътилини узайтириш ёки уни бошқа муддатга кўчириш асослари баён этилган. Унга мувофиқ, ходимлар қуйидаги ҳолларда таътилни узайтириш ёки бошқа муддатга кўчириш ҳуқуқига эга:\n- вақтинча меҳнатга қобилиятсиз даврида;\n- ҳомиладорлик ва туғиштаътили муддати бошланганда;\n- йиллик таътил ўқув таътили вақтига тўғри келиб қолганда;\n- давлат ёки жамоат вазифаларини бажараётганда, башарти қонунлар ва бошқа норматив ҳужжатларда бундай вазифаларни бажариш учун ходимни ишдан озод этиш назарда тутилган бўлса.\nАгар таътилданфойдаланишга тўсқинлик қилувчи сабаблар таътил бошлангунга қадар келиб чиққан бўлса, ходим билан иш берувчи ўртасидаги келишувга биноан таътилдан фойдаланишнинг янги муддати белгиланади. Бундай сабаблар таътил даврида келиб чиққан ҳолларда, таътил тегишли кунлар сонига узайтирилади ёки ходим билан иш берувчининг келишувига биноан таътилнинг фойдаланмай қолган қисми бошқа муддатга кўчирилади.\nХодим таътилдан фойдаланишга тўсқинлик қилувчи сабаблар тўғрисида иш берувчини хабардор қилиши шарт. Агар ходим белгиланган муддатда таътилнинг бошланиш вақти тўғрисида ўз вақтида хабардор қилинмаган ёки унга таътил бошлангунга қадар таътил вақти учун ҳақ тўланмаган бўлса, таътил ходимнинг аризасига мувофиқ бошқа вақтга кўчирилади”.


«Tashkent City»да энг баланд кранни бошқарадиган қиз орден билан мукофотланди\nфармонига мувофиқ, Арсланова Наргиза Муталовна «Меҳнат шуҳрати» ордени билан тақдирланди. У «Tashkent City» қурилишидаги энг баланд кранни ... директори Сайёра Рашидова Шарафовна «Фидокорона хизматлари учун» ордени билан мукофотланган. Тўлиқ мукофотланганлар рўйхати билан ушбу ...\nШавкат Мирзиёев Туркистон — Америка уюшмаси президентини орден билан тақдирлади\n— Америка уюшмаси президенти Абдулла Хўжага давлатимизнинг «Дўстлик» орденини тантанали равишда топширди. Бу ҳақда Ташқи ишлар вазирлиги хабар ... мустаҳкамлашдаги фидокорона хизматлари учун «Дўстлик» ордени билан тақдирлашга оид Фармонни имзолаган эди. Абдулла Хўжа Ўзбекистон ...


Гурлан туманида соғлиқни сақлаш соҳасида қатор муаммолар борлиги аниқланди\n16:41 / 10.04.2017\nХалқ депутатлари Хоразм вилояти, Гурлан тумани Кенгаши сессиясида селектор тарзида ўтказилди. Унда туманнинг ижтимоий-иқтисодий ҳолати, аҳоли турмуш даражасини янада яхшилаш, фуқароларнинг ҳуқуқ ва эркинликларини таъминлаш борасида олиб борилаётган ишлар чуқур таҳлил қилинди. Бу ҳақда Олий Мажлис Қонунчилик палатаси матбуот хизмати хабар берди.\nЙиғилишда аҳоли томонидан кўтарилган ҳамда парламент аъзоларининг бевосита жойларга чиқиб аниқлаган айрим муаммо ва камчиликларга ҳам тўхталиб ўтилди. Хусусан, туман соғлиқни сақлаш тиббиёт бирлашмасига тегишли касалхона биноси капитал таъмирга муҳтож, соғлиқни сақлаш ташкилотлари моддий-техника базаси талабга жавоб бермайди, туманда аҳолини дори воситалари билан таъминлаш ҳолати қониқарли эмас. Аҳолига кўрсатилаётган тез тиббий ёрдам хизмати яхши йўлга қўйилмаган, уларнинг жойларга кечикиб етиб бориш ҳолатлари мавжуд. Ҳудудда малакали тиббиёт ходимлари етишмайди, мавжуд 17 та ҚВПнинг 11 таси мослаштирилган бинода жойлашган, бинолари табиий газ ва ичимлик суви тармоқларига уланмаган.\nМуҳокамалар жараёнида уларни бартараф этиш юзасидан амалий чора- тадбирлар белгиланди.\nШунингдек, сессияда одамлар турмуш тарзини яхшилашга хизмат қилувчи бошқа соҳалар жумладан, тижорат банклари фаолияти, улар томонидан фуқароларга хизмат кўрсатиш, ишбилармонларга кредит маблағларининг ажратилиши, ҳуқуқни муҳофаза қилувчи органлари томонидан олиб борилаётган ишлар атрофлича кўриб чиқилди. Таъкидланганидек, ҳудудда қулай ишбилармонлик муҳитини яратиш, тадбиркорлик субъектларини ташкил этиш ва уларга тегишли кўмак бериш борасида туманнинг ички ресурс ҳамда имкониятларидан тўлиқ фойдаланилмаяпти.


Элликта қалъа нимага хизмат қилган?\nУни кўриш учун Қорақалпоғистоннинг Аёзчўлига бориш керак.\nБу замин Элликқалъа ва Беруний туманлари оралиғида жойлашган. Унда ғоят гўзал ва бетакрор ёдгорликлар ва манзаралар кўп. Ана шу маконнинг ўзида тарих ва табиат нодир неъматларининг абадий дийдорлашувини пайқагандай бўласиз. Улар бир-бирига муштоқдек гўё.\n...Ҳайдовчи машинани ўт олдирди. Бироз қиздиргач, қўзғалди. Бўстон шаҳридан чиққан улов (Элликқалъа тумани маркази) шимолий йўналишга қараб ўттиз-ўттиз беш чақирим юрганидан сўнг аввал яйдоқ чўл, салдан кейин Қизилқум этаклари пешвоз чиқди. Тоғ ва азамат тепаликлар кўзга ташланди. Улкан харсангтошдан ҳосил бўлган тик деворли чўққи ҳам, унинг устига, 150-160 метрча баландликда бир замонлар барпо этилган қалъа қолдиқлари ҳам олисдан элас-элас кўзга ташланади. Хаёлдан Аёзқалъанинг то шу кунга қадар етиб келганининг ўзи ҳам катта гап, деган ўй кечди. Қалъа тепасига пиёда чиқдик. Бироз нафасимизни ростлагач, чор-атрофга нигоҳ ташладим. Ана, қалъадан унча узоқ бўлмаган Қулқалъа, Қирққизқалъа, Девқалъа, Ёнбошқалъа, Қўйқирилган қалъа, Гулдурсунқалъа, Элликқалъа сингари элликка яқин қалъалар ястаниб ётибди. Санасангиз, элликдан ошиб кетади, аслида. Хуллас, рассом асарларида тасвирланган барча манзарани кўриш мумкин. Тўққиз гектар майдонга тўртбурчак шаклда барпо этилган қалъа пойдевори ўн-ўн икки метрча келади. Узун-узун долонлар, хоналар, отхона ва омборхонадан иборат. Уларнинг томи гумбаз шаклда, обдан тепиб пишитилган мустаҳкам ғишт билан урилган. Гумбазларнинг устида бирйўла икки-уч киши ёнма-ён юрадиган йўлаклар бор, кузатиш ва ҳимояланишга мўлжалланган учбурчаксимон тешиклар… Қудуқдаги сув бир юз эллик, бир юз олтмиш беш метр чуқурликдан чиққан. Тағин бир гап. Аслида Аёзқалъани эгизак қалъалар сирасига киритиш мумкин. Тепадаги ҳимоя қалъасидан юз метрлар нарида, эллик-олтмиш метрлар пастликда хиёл кичикроқ саҳнали бир қўрғон ҳам бор. Бу ерда қўшин бошлиқлари яшаган бўлиб, ҳар-ҳар замонда келувчихон ва беклар учун хос хоналари бўлган. Қуйи Аёзқалъа, ўрта ва баланд Аёзқалъа орасидаги масофа бир чақиримдан кўп эмас. Қизиқ ҳолат, саҳрода лой топишнинг ўзи машаққат. У қалъа қуриш учун от ва туяларда узоқдан ташиб келтирилган. 2000 йилгача Аёзқалъа жойлашган тош ва шағалдан иборат тепаликнинг учдан бир қисми автоағдаргичларда қурилишлар учун ташиб кетилган. Хайрият, ҳозирда бунга барҳам берилган. Бугун қалъа пастидаги кенгликда йигирмага яқин қора уй (ўтов)лар ўрнатилган. Шунинг учун ҳам бу макондан маҳаллий ва хорижий сайёҳларнинг қадами узилмайди. Улар ота-боболаримиз ақл-тафаккури билан бунёд этилган қалъаларни кўриб, ҳайратланади.\nТарих дурдонаси ҳисобланган Аёзқалъа тарихий-меъморий ёдгорлиги дахлсиз сақлаб қолинмоғи ва синчиклаб ўрганилмоғи лозим. Негаки, қалъа жаҳон сайёҳларининг севимли масканига айланиб улгурди. Бу ҳар биримизнинг кўнглимизда фахр-ифтихор уйғотади. Зеро, ўз ўтмишига бефарқ бўлмаган халқ асло завол топмас.\n✔ 248  23:24, 06.02.2019


Инстаблогер Хонзода эри билан ярашганини маълум қилди — видео - ShouBiz.uz\nЯнгиликлар 19:17 | 19.6.22\nИнстаблогер Хонзода эри билан ярашганини маълум қилди — видео\nАктриса эри билан тушган видеони эълон қилган\nИнстаблогер, актриса Ханна тахаллуси билан ижод қилувчи Хонзода Қамбарова Instagram саҳифасида эри билан ярашганини маълум қилди.\nВайнер эри ва қизи билан тушган видеосини эълон қилган. Видеода уларнинг оилавий дам олиш учун кетганини кўриш мумкин. Актриса эри билан ярашганига 2 ой бўлганини айтган. Бу вақт ичида кўпчилик тилига эрк бериб юборган.\n«Биз ярашганимизга 2 ойдан ошди. Кўпчилик тилига эрк бериб юборди», — деб ёзади вайнер.\nХонзода эри билан ажрашгани ҳақидаги миш-мишларга ойдинлик киритганди. Унинг сўзларига кўра, вайнер эри билан ажрашмаган. Улар бир-биридан қаттиқ аразлашгани сабаб бирга яшамайди. Хонзода кўпинча оилалар бузилишига икки ёшнинг ҳаётига бошқаларнинг аралашуви сабаб бўлишини айтди. Блогер ҳали эри билан ярашиш борасида бир қарорга келмаган.


100 ўзбекдан 95 нафари Ватандан кўчишни истамайди\nМДҲ давлатларида катта ёшдаги ҳар етти кишининг бири (15%) ўзга давлатга бутунлай кўчиб кетишни истар экан.\nАҚШда жойлашган Gallup тадқиқот маркази 2010-2012 йиллар оралиғида ўтказган оммавий сўров доирасида МДҲга аъзо 10 та давлат, ҳамда тўла аъзо бўлмаган Туркманистон ва собиқ МДҲ аъзоси Грузия фуқаролари фикрини ўрганиб, шундай хулосага келган.\nЖавоблар бир мамлакатдан иккинчисига қараб фарқ қилади. Масалан, Арманистонликлар орасида ўзга мамлакатга доимий кетишни истаганлар сони энг юқори, 40 фоизни ташкил қилади.\nЎзбекистонда эса четга доимий кетишни истовчилар МДҲ мамлакатлари орасида энг кам.\nСўроққа тутилган ўзбекистонликларнинг фақат беш фоизи агар имкон бўлса ўзга мамлакатга бутунлай кўчиб кетиш орзуси борлигини билдирган.\nКавказ ва Марказий Осиёнинг бошқа халқлари қатори ўзбекистонликлар орасида ҳам ўзга мамлакатга бутунлай кўчиб ўтишдан кўра, вақтинчалик ишлаш ёки ўқиш иштиёқи кучлироқ экани кўзга ташланади.\n“Gallup” тадқиқотчиларига кўра, Ўзбекистонликларнинг 24 фоизи иш учун кетишни истайди. Чет давлатларда ишлашни орзу қилаётган ўзбекистонликларнинг кўпчилиги вақтинча четга кетиб ватанда қолган оиласига пул жўнатиш ва четда тажриба орттириб, тил ўрганиб мамлакатга қайтиш истагини билдирган.\nЎзбекистондаги иқтисодий ночорлик, иш топиш имконларининг йўқлиги ва носоғлом ижтимоий вазият одамларни ризқ излаб чет давлатларга кетишга ундаётган асосий омиллардан экани айтилади.\nОзодлик сўраган ўзбекистонликлар нима дейди?\nОзодлик ҳам айрим ўзбекистонликларга мурожаат қилиб, “Агар имкон туғилса¸ Ўзбекистондан хорижга бутунлай кетган бўлармидингиз” деган саволга жавоб излади.\n- Бир мақол бор. “Ўзга юртда шоҳ бўлгандан, ўз юртингда гадо бўл” дейди. Бу ватанда ота-боболаримиз ўтган. Уларнинг руҳлари шу ерда. Киндик қонимиз тўкилган ер бу ер. Қандай шароит бўлмасин, қанча бойлик бўлмасин, нима бўлишидан қатъий назар, яхши яшаш, яхши кийиниш таклиф қилинмасин, барибир мана шу тупроқ - ота ватан. Кетишни хоҳламайман.\n- Ўзбекистонни ташлаб кетиш тўғрисида ҳеч қачон фикр келмаган. Ташлаб кетмайман ҳеч қачон. Сабаби¸ Ўзбекистонда аста-секинлик билан юксалиш бўлаяпти. Аста-секинлик билан ҳаммаси ўз йўлига тушиб кетади. Бирдан бўлмайдику. Шунинг учун ҳам ҳеч қачон кетишга қарор қилмаганман. У ëқда демократия бўлгани билан устозга ҳурмат йўқ¸ ота-онага ҳурмат йўқ.\n- Менга Корея ëқади-да.\n- Россияга келган одамларнинг кўпчилигида қайтиб бориш нияти йўқ. Масалан¸ мен ҳам Россия фуқаролигини олиш ҳаракатида юрибман. Биз ҳам соғинамиз уйни. У ëғини ўйлаймиз¸ бу ëғини ўйлаймиз. Ўзбекистонга борганимиз билан тирикчилик яхши бўлмайди. Яна шу ерга қайтиб келамизда иложсиз.


Юрт ўғлонига хайрихоҳлик кўрсатилиши керак! – mulkdor.com\nMay 18 2018, 09:05 Бирдамлик Халқ Демократик ҲаракатиМақолаларЎзбекистон\nТаниқли мухолифат вакили, “Бирдамлик” Халқ Демократик ҳаракатининг етакчиси Баҳодир Хон Туркистоннинг “Ислоҳотларимизнинг ўзбек халқи учун кераклигини Ўзбекистондаги бир туман мисолида исботлай оламиз”, деб номланган Янги лойиҳаси Mulkdor сайтида эълон қилингандан кейин ижтимоий тармоқларда баҳс-мунозара авж нуқтага чиқди.\nЎзбекистон Республикаси Президенти Шавкат Мирзиёев номига ёзилган мазкур Лойиҳага доир мунозаралар хусусида тўхталишдан олдин ушбу Лойиҳани Ўзбекистон Республикаси Президентининг Халқ қабулхонасига шахсан топшириш учун борган “Бирдамлик” ХДҲнинг Ўзбекистондаги фаоллари билан рўй берган воқеалар хусусида қисқача тўхталиб ўтишни мақсадга мувофиқ деб ҳисоблаймиз.\nБизнинг Президентнинг Халқ қабулхонасидаги мутахассислар билан учрашиш жараёнида рўй берган воқеа тафсилотларини ёритишдан кўзда тутган мақсадимиз Девонда ишлаётган ходимларнинг обрўйига путур етказиш, мартабасига доғ тушириш ёки уларнинг иш услубларидан камчиликлар топиш эмас, балки “Бирдамлик” ХДҲ етакчиси томонидан таклиф қилинган янги лойиҳага нисбатан уларнинг муносабатларини аниқ тавсифлашдан иборат.\nХуллас, 2018 йил 8 май куни биз фаоллар Халқ қабулхонаси мутахасассислари қабулига кирдик. Биздан “Бирдамлик” ХДҲ етакчиси қаламига мансуб Лойиҳани қабул қилиб олган мутахассис у ерда тилга олинган таклифларни ҳафсала билан ўқишга журъат эта олмай, бизни Қабулхона раҳбариятига рўбаро қилди.\nБизнингча, бизни учраштирган киши ё Қабулхона раҳбари ёки ўринбосари. Чунки эшигига “Қабулхона” деб ёзилган эди. Мутахассис Лойиҳани бошидан охиригача диққат билан ўқиб чиқди. Лойиҳани ўқиркан, қаршисида ўтирган биз унинг ич-ичидан ғазабланаётганини осонгина сездик. Ўқиб бўлгач, унга “давлатни поракандага айлантиришга асосланган лойиҳа”, дея қисқа баҳо берди ва Лойиҳани қабул қила олмаслигини билдириб, қайта қўлимизга тутди.\nСўнгра ғазабини яшира олмай, бизга зудлик билан бинодан чиқиб кетишимизни буюрди, акс ҳолда тегишли органларга топшириб юборишга ҳақли эканини маълум қилди. Мутахассис бизнинг хатни олиб қолинг илтимос, деган илтижоли саволимизни узил-кесил рад этиб, керак бўлса, хатларингизни президентнинг ижтимоий тармоқлардаги электрон манзили орқали юборинглар, дея совуққина хайрлашди.\nБизнингча, мутахассис Лойиҳани қабул қилиб олишдан бош тортиб тўғри иш қилмади. У ҳар қандай тақдирда ҳам Лойиҳани қабул қилиб олиб, давлат раҳбарига етказиши, Президент эса уни мутасадди шахслар билан бирга чуқур ва батафсил ўрганиб чиқиши, камчиликлар хусусида ўз фикрларини билдириши, мақбул келмаган таклифларни муаллифга анализ қилиб тушунтириши, етти ёт бегоналар орасидан инвестор қидириб андармон бўлгандан кўра, она ватанимизнинг гуллаб-яшнашига сидқидилдан ҳисса қўшиш иштиёқида бўлган шу юрт фарзандига, қалби элим-юртим дея талпинаётган, миллий ва маҳаллий шароитни, миллий дунёқарашни чуқур биладиган, иқтисодиётни, сиёсатни яхши тушунадиган, дунё кўрган, паст-баланд йўллардан ўтган юрт ўғлонига албатта хайрихоҳлик кўрсатиши керак эди.\nБироқ ундай бўлмади, эскича усулда ишлашга ўрганган, обдон эски давлат раҳбарининг йўриғида юриб, “оч қорним, тинч қулоғим” нақлига содиқ қолган “мутахассислар” Лойиҳани манзилига етказишдан қўрқиб, уни ярим йўлдаёқ тинчлантиришга интилди.\nМуаллиф “Ислоҳотларимизнинг ўзбек халқи учун кераклигини Ўзбекистондаги бир туман мисолида исботлай оламиз”, деб номланган Янги лойиҳасидаги таклифларини “қадам” сифатида таклиф қилган. Қуйида бир-иккита таклифларга эътиборингизни қаратамиз.\nЙигирма бешинчи қадамда шундай дейилади: “Туман ҳокимлиги ва туманда фаолият юритаётган барча тадбиркорлар импорт, экспорт шартномаларини ўзлари мустақил тарзда амалга оширади. Республикадаги тақиқ ёки бошқа назоратлар олиб ташланади. Марказнинг туман иқтисодиётига аралашувига йўл қўйилмайди”. Бунинг нимаси ёмон? Аксинча, бу туманнинг келгуси равнақи учун хизмат қилмайдими?\nБу тадбиркорликни қўллаб-қувватлашнинг ҳамда тадбиркорликни, ишбилармонликни рағбатлантиришнинг энг оқилона усули эмасми? Ахир тадбиркор бой бўлмай туриб, давлат бой бўлмаслигини амалдаги президент ҳам бот-бот таъкидлаяптику! Бир туман миқёсида тадбиркорликни ривожлантириб, ишбилармонларнинг фаолиятига том маънода мустақиллик бериб, эл-юртни бойитиш истагида яратилган Лойиҳада давлатни поракандага айлантиришдан нишона борми?\nЁки бўлмаса Йигирма саккизинчи қадамга разм солайлик: Унда шундай дейилади: “Туман боғча, мактабларни қисман ўз қарамоғига олади ҳамда уларни янги мактаб, бинолар, ўқув қуроллари, мактаб формалари, уч маҳал иссиқ овқат ва керакли дарсликлар билан таъминлашга ҳаракат қилади”. Бу таклиф замирида ҳам фақат эзгулик мужассам топганини ҳатто оддий одамлар ҳам тез илғай олади.\nДемак, бу Лойиҳа Ўзбекистон Республикаси Президентининг Халқ қабулхонасидаги мутахассислар айтганидек, “поракандачи” эмас. Шундай бўлгач, “Бирдамлик” ХДҲ фаоллари томонидан буюртма почта орқали жўнатган Лойиҳани мутахассислар қайта ўрганиб чиқса, бунга юқорида айтганимиздек, шахсан Президент эътибор қаратса фойдадан холи бўлмайди.\nЭнди ушбу мақоланинг бошида айтиб ўтганимиздек, Лойиҳага доир мунозаралар ҳақида тўхталсак. Лойиҳа ижтимоий тармоқларда эълон қилингандан кейин ўз навбатида ҳам ижобий, ҳам салбий фикрлар билдирилди.\nМазкур Лойиҳани Фейсбук орқали бир неча кишилар ўз саҳифалари орқали қайта тарқатишди, элимизнинг ардоқли адиби, мустақиллик куйчиси, Эврил Турон “Ўзбекистоннинг ёрқин келажаги йўлида” деб номланган мақоласида Баҳодир Хон Туркистоннинг “Ислоҳотларимизнинг ўзбек халқи учун кераклигини Ўзбекистондаги бир туман мисолида исботлай оламиз”, деб номланган Янги лойиҳасини атрофлича шарҳладилар. Бир неча ижтимоий тармоқ фойдаланувчилари Лойиҳани қўллаб-қувватладилар.\nБиз “Бирдамлик” ХДҲ фаоллари мазкур Лойиҳага доир барчангизнинг, жумладан, президент Шавкат Мирзиёевнинг муносабатини кутиб қоламиз.


Бош сахифа > Янгиликлар > ЙИЛ ДАВОМИДА ТАДБИРКОРЛАРДАН 2861 ТА МУРОЖААТ КЕЛИБ ТУШГАН.\nБугунги кунгача, тадбиркорлардан келиб тушган жами 2861 та мурожаатлардан 2804 тасининг (жамига нисбатан 98,0 фоиз) мурожаатлари қаноатлантирилган.\nБуларнинг натижасида, вилоятда мустақиллик давридан бошлаб 2018 йилгача бўлган 27 йил вақт мобайнида кичик бизнес субъектлари сони 7788 таниташкил этган бўлса, ўтган уч йилда уларнинг сони қарийб уч баробарга ортиб 18 875 тагаетганлиги бунинг яққол далилидир.\nБундан ташқари, вилоятда 4774 нафар уста ҳунармандларимиз (961 таси уста ҳунарманд, 3813 таси шогирдлар) ота-боболаримиздан ўтиб келаётган ҳунармандчилик маҳсулотларини ишлаб чиқариб келмоқдалар.\nЗеро, юртбошимиз таъкидлаганларидек, “Тадбиркор бой бўлса, халқ ҳам, давлат ҳам бой бўлади". Шундан келиб чиқиб, барча раҳбарлар “Ҳар бир тадбиркорга – кўмакдош, елкадош ва мададкормиз!” ғояси асосида ишларни тизимли ташкиллаштирилиши зарур,- дея таъкидлади вилоят ҳокими К.Турсунов.\nКўрилганлар сони: 1644


Отабек Шукуров давлат мукофоти билан тақдирланди\n1 июль, 2021, 20:55\nТеглар:Отабек Шукуров | Шаржа | Ўзбекистон МТЖ\nХабарингиз бор, 30 июнь — "Ёшлар куни" муносабати билан мамлакатимиз Президенти Шавкат Мирзиёев томонидан илм-фан, таълим, маданият, спорт ва яна кўплаб соҳаларда фаоллик кўрсатаётган бир қатор ёшларни орден ва медаллар билан тақдирланди.\nШу жумладан, давлатимиз раҳбарининг тегишли қарорига мувофиқ Ўзбекистон миллий терма жамоаси ва "Шаржа" клуби футболчиси Отабек Шукуров "Мард ўғлон" давлат мукофоти билан мукофотланди.\nШукуров Осиё миқёсида юртимиз шарафини муносиб ҳимоя қилиш билан бирга, ўзи туғилиб ўсган Қашқадарё вилояти Чироқчи тумани ёшларига ўрнак бўладиган хайрли ишларни амалга оширмоқда. Бугун Отабек Шукуров 100дан ортиқ ёшлар таҳсил олишига мўлжалланган ўқув марказининг очилиш маросимини ўтказди. Айни шу тадбирда Қашқадарё вилояти ҳокими Зоир Мирзаев миллий терма жамоамиз футболчисига мукофотни топширди.\nЯнада парвозинг баланд бўлсин.Ота-онангга раҳмат!!!\nНима курсатган каромати учун. Хаммаёкни расво килишдику. Бизда хамма нарса жуда кизикда. ЖЧ га чиколмай утириб куйганларга ва халкни сукиб каргиш олган икки йил олдин президент томонидан бу хоким порахур дейилиб, икки йилдан сунг бу мени энг ишонган одамим Шухрат Ганиевга ухшаган хокимларга мукофот ва такдирлашлар берилади. Лекин чиндан хам узини курсатаётганларга хаттоки пул мукофоти хам йук.\nЖонкуяр уйинчи омадини БЕРСИН\n"Эвертон" футболчиси Отабек Шукуров жамоадошига айланди


Ислоҳотларнинг қонуний асосларини яратиш – зиммамиздаги устувор вазифалардан бўлиб қолади – Танзила НОРБОЕВА - Darakchi\nИслоҳотларнинг қонуний асосларини яратиш – зиммамиздаги устувор вазифалардан бўлиб қолади – Танзила НОРБОЕВА\nСИЁСАТ 27.01.2020, 15:38\nТанзила НОРБОЕВА, Олий Мажлис Сенатининг Раиси:\n— Бу йил Президент Шавкат Мирзиёев учинчи маротаба Мурожаатнома тақдим этди, бу сафарги Мурожаатнома алоҳида мазмун ва моҳияти билан ажралиб туради. Чунки Ўзбекистонимиз ўз тараққиётининг энг долзарб палласига кириб келяпти. Муҳими, Мурожаатномада халқимиз ҳаётининг барча жиҳатлари тўлиқ қамраб олинди. Давлатимиз раҳбари томонидан алоҳида эътибор қаратилмаган ҳеч бир савол ёки масала қолмади.\nБугун маълум маънода уч йил давомида ўтказилган барча соҳалардаги ислоҳотларнинг дастлабки якунлари сарҳисоб қилинди. Бундан ташқари, 2019 йилда амалга оширилган ислоҳотларга қисқача якун ясалди. Халқимизнинг фидикорона меҳнати туфайли “Фаол инвестициялар ва ижтимоий ривожланиш йили” деб номланган 2019 йилда катта натижаларга эришдик.\nУларнинг кўлами шу қадар кенгки, бугунги кунда янгиланишлар кириб бормаган тармоқ, ҳудуд ва ҳаттоки, ислоҳотлардан баҳраманд бўлмаган оила қолмади, десак муболаға бўлмайди.\nМурожаатномада тараққиётимизнинг яқин истиқболдаги режалари белгилаб берилди. Энг аввало, яқинда “Янги сайловлар – янги Ўзбекистон” шиори остида ўтказилган сайлов натижасида республикада яратилган янги сиёсий муҳит демократик ислоҳотларни янада чуқурлаштиришни талаб қилади. Парламент сайлов жараёнини такомиллаштириш мақсадида бундан кейин ҳам Марказий сайлов комиссияси билан ҳамкорликни кучайтиради.\nПрезидентимиз 2020 йилни Илм, маърифат ва рақамли иқтисодиётни ривожлантириш йили, деб белгилаб берди. Истиқболга мўлжалланган “Рақамли иқтисодиёт – 2030” дастурини ишлаб чиқиш зарур. Бу макроиқтисодий барқарорликни ва инфляцияни жиловлашни таъминлашга, шунингдек, соғлом рақобатга ва ҳар қандай кўринишдаги коррупциянинг олдини олишга кўмаклашади. Боз устига, коррупцияга қарши курашиш нафақат парламентнинг, балки бутун жамиятнинг асосий мақсадига айланиши керак. Мамлакат раҳбари Президент ва парламентга ҳисобдор коррупцияга қарши махсус орган тузиш ташаббусини илгари сургани ҳам бежиз эмас.\nСенаторлар мамлакатда камбағалликка оид кўрсаткичларни яхшилашга қаратилган тегишли концепцияни ишлаб чиқиш масаласи юзасидан ўз таклифларини тайёрлайди.\nБундан ташқари, фаолиятимизда “Жамият – ислоҳотлар ташаббускори” принципига оғишмай риоя этилади. Халқ билан мулоқот янада жонлантирилади. Охирги уч йилда бу йўналишдаги ишлар юқори даражага олиб чиқилди. Сайлов кампаниясида кўтарилган барча масалалар таҳлил қилинади, аҳолини ташвишга солаётган муаммоларни ўрганишга эътибор кучайтирилади. Якунида уларни ҳал этиш бўйича “йўл харитаси” ишлаб чиқилади. Бундан буён сенаторлар кўпроқ жойларда бўлиб, ҳудудларни ривожлантиришга доир долзарб масалаларни ўрганиш бўйича маҳаллий Кенгашлар ва маҳаллий давлат ҳокимиятининг бошқа органлари билан биргаликда тадбирлар ўтказади. Шу муносабат билан алоҳида қайд этиш лозимки, Жамоатчилик палатасининг ташкил этилиши давлат ҳокимияти ва бошқаруви органлари фаолиятининг очиқлиги ҳамда ошкоралигига оид демократик принципларига тўлиқ жавоб беради. Шунингдек, бу давлат органлари ва жамоатчилик ташкилотлари ҳамкорлигида ижтимоий шериклик принципини амалга оширишга, ҳудудларни ривожлантириш дастурларини ишлаб чиқишда кенг жамоатчилик иштирокини фаоллаштиришга, янги қонунлар қабул қилишга кўмаклашади.\nМурожаатномада ижтимоий соҳа устуворлиги белгилаб берилди, шундан келиб чиққан ҳолда парламент ижтимоий сиёсатни амалга ошириш, аҳолини мактабгача таълим ва бошқа таълим муассасаларига жалб қилишни кенгайтириш, айниқса Меҳрибонлик уйлари тарбияланувчилари билан боғлиқ муаммоларни ўрганиш масалаларига алоҳида эътибор қаратади.\nМажбурий тиббий суғурта, ижтимоий суғурта бўйича қонунлар ишлаб чиқиш, уларда барча ҳудудлар манфаатларини бирдек ҳимоя қилиш юзасидан жиддий иш олиб борилади.\nШу билан бирга, амалдаги қонунларнинг самарали ижроси устидан парламент назоратини кучайтириш масаласига ҳам жиддий эътибор қаратамиз. Ҳокимлар ва маҳаллий ижро органларининг жойлардаги халқ депутатлари шаҳар, туман Кенгашлари олдида ҳисобдорлигини ошириш масаласи ҳам бежизга тилга олинмади. Қолаверса, парламент ҳокимлар ваколатларини қайта кўриб чиқиш масалаларига эътиборни кучайтиради. Бу масалаларнинг барчасини Сенат Адлия вазирлиги билан бирга ўрганиши лозим.\nАлбатта, мамлакатимиз тараққиёти билан боғлиқ барча соҳаларда ислоҳотларнинг қонуний асосларини яратиш – зиммамиздаги устувор вазифалардан бўлиб қолади. Биз ўз фаолиятимиз механизмларини такомиллаштириш, кег жамоатчилик вакиллари фаоллигини ошириш устида қатъий иш олиб борамиз.\nЎзбекистон Республикаси Президентининг Олий Мажлисга Мурожаатномасида кўтарилган барча масалаларни Сенат аъзолари яқин истиқболда ва жорий йилдаги ўз фаолиятининг асосий йўналишларини аниқлаб олиш учун синчковлик билан ўрганади.


Ёсихидэ Суга — Япониянинг янги Бош вазири. Ким ўзи бу одам ва унинг келиши нималарни ваъда қилмоқда — Sof.uz\nЯпониянинг ҳукмрон Либерал-демократик партиясининг 71 ёшли сиёсий фахрийси Ёсихидэ Суга мамлакатнинг янги раҳбари этиб сайланди.\nЛДП парламент кўпчилигига эга бўлганлиги сабабли, Суганинг бош вазир этиб сайланиши деярли кафолатланган эди. Унинг парламентдаги номзодини тасдиқлаш чоршанба куни бўлиб ўтади.\nСуга ҳукуматни 2021 йил сентябр ойида бўлиб ўтадиган навбатдаги умумий сайловгача бошқаради.\nСобиқ ҳукумат раҳбари Синдзо Абэ 28 август куни соғлиғи сабабли истеъфога чиқди. У Сугадан олти ёш кичик.\nЁсихидэ Суга ташқи сиёсатда унчалик тажрибага эга эмас, аммо Японияда уни бенуқсон ва самарали хизматчи деб билишади.\nСуга (марказда) дан ташқари яна иккита номзод - Сигэру Исиба (чапда) ва Фумио Кисида ЛДП партияси раҳбари лавозимига номзод бўлган. Фото: EPA\nСуга илгари Вазирлар Маҳкамаси котиби бўлиб ишлаган. У энг яқин шерик бўлган ва япон ОАВга кўра, Абэнинг танлаган кишиси. Партия сайловлари арафасида у энг катта эҳтимол билан ғолиб деб топилди. Унинг бошқарувида сиёсатда ҳеч қандай ўзгариш кутилмайди.\nДепутатлар ва минтақавий ЛДП фаоллари иштирок этган овоз беришда Суга 534 овоздан 377 тасига эга бўлди.\nЯнги бош вазирдан нимани кутиш мумкин?\nЛДПнинг янги раҳбари қулупнай етиштирадиган деҳқони оиласида туғилган. Шу билан бирга, Суганинг ўзи катта ҳаёти давомида сиёсат билан шуғулланган.\n"Синдзо Абэ ва партиянинг бошқа раҳбарлари Сугани қўллаб-қувватлашди, чунки у узлуксизликни энг яхши шахс сифатида намоён этади ва уларнинг фикрига кўра Абэнинг бошқарувини Абэсиз давом эттиришга қодир", - дейди Би-би-сига Токио университети сиёсий фанлар профессори Коичи Накано.\nСуга айниқса бақувват ва иштиёқли сиёсатчи деб ҳисобланмайди, аммо у ер юзида самарали хизматчи сифатида танилган.\nУнинг омма олдида энг эсда қоларли кўриниши 2019 йил 1 майда император Акихитодан унинг ўғли Нарухитодан тахтнинг ўтиши билан боғлиқ. Ўшанда Суге ўз лавозими туфайли 248-ҳукмронлик - "уйғунлик" ёки "гуллаб-яшнаётган дунё" деб таржима қилиниши мумкин бўлган "Раива даври" ни очиқ деб эълон қилиши керак эди. Шундан сўнг, унга "уйғунлик амакиси" лақаби ёпишиб қолди.\nЁсихидэ Суга ташқи сиёсатда унчалик тажрибага эга эмас, аммо Японияда уни бенуқсон ва самарали ишчи деб билишади. Фото: Reuters\nБироқ кузатувчилар, Суга келгуси йилда давомийликни таъминлаганидан сўнг, партияни янги сайловларга олиб боришига амин эмаслар. Эҳтимол, ўша вақтга қадар ЛДП янги сайловчиларни жалб қилишга қодир бўлган ёрқин шахсни етиштириши мумкин.\nЮқори лавозимга яна кимлар даъво қилди?\nСуганинг иккита ёш рақиби бор эди, иккаласи ҳам 63 ёшда.\nФумио Кишида Синдзо Абе даврида ташқи ишлар вазири бўлиб ишлаган ва сўнгги уч йил давомида ЛДПнинг асосий тадқиқот маркази - Сиёсий тадқиқотлар кенгашини бошқарган. Унинг асосий ютуғи дипломатик тажриба эди, аммо мавжуд маълумотларга кўра, Абе уни қўллаб-қувватламаган.\nЛДП бош котиби ва собиқ мудофаа вазири Сигэру Исиба истеъфога чиқаётган бош вазирдан энг узоқ номзод эди.\nБу сафар, маҳаллий таҳлилчиларнинг фикрига кўра, уларнинг имкониятлари кам эди, аммо сайловларда иштирок этиш уларнинг 2021 йилда ЛДП ичида юзага келадиган курашдаги имкониятларини оширади.\nСиндзо Абэ нега кетиб қолди?\nСобиқ бош вазир унинг касаллиги қарор қабул қилишга халақит бермаслиги кераклигини айтди ва муддатини якунлай олмагани учун Япония фуқароларидан узр сўради.\n65 ёшли давлат арбоби узоқ вақт давомида ярали колит (ичак яллиғланиши) билан оғриган. Абэнинг сўзларига кўра, касаллик сўнгги пайтларда кучайган.\n2012 йилдан бери ҳукуматни бошқариб келаётган Абэ, замонавий Япония тарихидаги бош вазирлик муддати бўйича рекордни янгилаганидан тўрт кун ўтгач, истеъфога чиқди.\nБундан ташқари, у 2006-2007 йилларда ҳукуматни бошқарган ва кейинчалик у касалликнинг кучайиши сабабли тўсатдан лавозимни тарк этган эди.\nЯпония сиёсатида қандай ўзгариш бўлади?\nЯпония қисман коронавирус пандемияси сабабли таназзулга юз тутмоқда. Фото: Getty Images\nҲокимият алмашуви қийин пайтда содир бўлмоқда. Япония мамлакатнинг замонавий тарихидаги энг ёмон иқтисодий таназзулга олиб келган коронавирус пандемиясига қарши курашни давом эттирмоқда.\nЯпония бир неча йил давомида таназзулга учраган ёки жуда секин ўсишни кўрсатган. Ишдан кетаётган бош вазир номи ва "Абэномика" лақаби билан боғлиқ бўлган иқтисодиётни қайта бошлашнинг узоқ муддатли режаси эндигина амалга оширила бошланди ва COVID-19 туфайли режа натижа беришга улгурмади.\nҲали ҳам ҳал қилинмаган яна бир масала - урушдан кейинги пасифист конституцияни ислоҳ қилиш. Синдзо Абэ ҳали ҳам "ўзини ўзи ҳимоя қилиш кучлари" деб номланадиган Япония армиясининг мавжудлигини расмий равишда қонунийлаштиришни ва ундан мамлакат ташқарисида, шу жумладан халқаро мандат остида тинчликпарварлик операцияларида ҳар қандай фойдаланиш тақиқини бекор қилишни режалаштирган.\nПрофессор Наканонинг сўзларига кўра, Суга стратегик фикрлашдан маҳрум.\n"Унинг ягона шиори - "ўз-ўзига ёрдам бериш, бир-биримизга ёрдам бериш, жамиятга ёрдам бериш", неолиберал ўз-ўзига ёрдам бериш ва ҳар кимнинг ўзи учун жавобгарлигини таъкидлаш, пандемия эса бутун аҳолини иқтисодий жиҳатдан заифлаштиради", - дейди у.\n28.10 11:47 1519\n27.10 12:11 1111\nКеча, 20:09 794\n22.10 14:39 366 Тиббиёт


Главная \_ СПЕКТАКЛИ \_ Парвона\nСахна қоронғу денгизни овози келмоқда.Рамантик ва қандайдир вахимали рухдаги мусиқа янграйди. Каттакон жомадон устида Ўткурбек ўтирибди уни пушка ёрдамида ёритамиз . У фанарини ёқиб томошабинга туширади. Кимнидир қидиради. Сахна аста ёришиб парвона капалаклар ўртасида саёхатга жомадони билан келган назокат кўринади. Ўткурбек ва Назокатнинг кўзи бир бирига тушади-ю улар ўртасида хис хаяжон, бир-бирига қизиқиш , интилиш пайдо бўлади. Капалаклар улар атрофида рақсга тушади. Улар ўртасидаги мухаббат пластик рақс орқали ифода этилади. Айнан шу сахнада китоблар дисертация билан ўралашиб қолган Назокатга унаштирилган муроджон каттакон Халқа ичида (халқага китоблар терилган) китоб ўқиб ўтиб кетади. Кўзини севги кўр қилган Назокат Ўткурбекни у билан кетишини сўрайди, ва улар жомадонларини олиб сахнадан чиқиб кетадилар.\nНазокат билан нотаниш мехмоннинг келишига қизғин таёргарлик кўраётган Аброр ака хотинини бозорлик қилгани жўнатади. Бу орада Муроджон Назокат келишидан бехабар дисертациясини ёқлаганлигини, энди фан кондидати эканлигини айтгани келади. Ва Назокатни келаётганини билиб соқолларини олиб чиройли кийиниб келиш учун чиқиб кетади.\nНазокат ва Ўткурбек кириб келади, Ўткурбек шўхлик ва шинавандалик билан оила аъзолари билан танишиб киришиб кетади. Фақатгина Назокатнинг опаси прокурор Адолат уни хушламайди.\nНазокатнинг Юлдуз исимли дугонаси ҳам бегона йигитни кўриб хайрон бўлади.\nТугун: У Муроджонни ташлаб Ўткурбекни севиб қолганини энди у сиз яшолмаслигини айтгач Юлдуз ундан ранжийди. Чунки Юлдуз билардики Муроджон 4 йилдан бери Назокатни севади. Уни эмас лекин Юлдуз Муроджонни севарди.\nНазокат юлдузнинг хам Адолатнинг хам гапларига қулоқ солмайди


Жароҳат панд берган бир жанг тарихи: Леннокс Льюис - Виталий Кличко / CHAMPIONAT.asia\n21:08Бугунги гол Левандовски учун юбилей натижалар ва шахсий рекордни келтирди 0 20:55Владимир Козак 27 ёшда! 1 20:50"Реал" Роберто Карлосни қандай қўлга киритган ёхуд футболчи алмашамизми? 0 20:45Бундеслига. “Боруссия Д” – “Герта” баҳсининг асосий таркиблари билан танишинг 0 20:42Самвел Бабаян бошчилигидаги "Чанчун Ятай" Пеллегринининг собиқ клубини мағлуб этди 5 20:35"Қўқон-1912" назорат учрашувида "Навбаҳор" устидан иродали ғалабага эришди 8 20:31Бундеслига. "Бавария" сафарда "Байер"ни мағлуб этди 7 20:30Бундеслига. “Лейпциг” бири киши кам бўлиб дуранг ўйнади, “Айнтрахт” уйда ютқазди ва яна бир баҳс ҳам тугади 0 20:05Шота Арвеладзе Туркияда қолиб кетган ўзбекистонликларга хайрия маблағи ажратди 5 19:56Назорат учрашуви. Қосимов гол урди, АГМК "Локомотив"ни мағлуб этди 2 19:50“Лейпциг” президенти Вернернинг “Челси”га ўтиши ҳақидани хабарга қандай изоҳлади? 7 19:35“Брешия” устози: “Балотелли ҳафсаламни пир қилди, унга бор эътиборимни бағишлагандим” 0 19:20Месси: “Бу жойни жуда соғингандим” 7 18:50Карикатура: Роналду 1 миллиард даромад кўрган илк футболчи 2 18:45Зидан изидан... 2\nЖароҳат панд берган бир жанг тарихи: Леннокс Льюис - Виталий Кличко\nСупероғир вазн тоифасида ХХI асрнинг бошларида жуда кўплаб дахшатли жанглар ташкил этилган.\nУлар орасига 2003 йилнинг 21 июнь куни бўлиб ўтган Леннокс Льюис ва Виталий Кличко жангини мисол қилиб олишимиз мумкин. Леннокс Тайсонни мағлуб этганидан сўнг, бир йилдан ортиқ танаффус олди. Бу орада эса украиналик Виталий Кличко WBC рейтингининг биринчи поғонасига кўтарилиб олган эди. Ўн икки раундга мўлжалланган баҳс, афсуски Кличконинг жиддий жароҳати сабаб олтинчи раунддан сўнг тўхтатилади. Бу жанг орқали британиялик чемпион етти миллион доллар ишлаб олади, Виталий эса бир ярим миллионга бойиди.\nЖанг санаси: 21.06.2003\nЖанг манзили: Стэйплс-центр, Лос-Анджелес АҚШ\nЖанг ҳаками: Лу Морет.\nЖангга қадар боксчиларнинг натижаси:\nЛеннокс Льюис 43 та жанг (40 та ғалаба, 2 та мағлубият, битта дуранг 31 КО)\nВиталий Кличко 33 та жанг (32 та ғалаба ва битта мағлубият)\nБу жангда Виталий андердог (аутсайдер) сифатида қаралди. Аммо Кличко жангнинг бошидан бу шунчаки тахмин бўлганини исботлашни бошлади. У дастлабки икки раундда рақибига жуда кўп кучли ва аниқ зарбалар йўллади, бунинг оқибатида...\nҚизиқарли мақоланинг қолган қисми қуйидаги саҳифада > > > Жароҳат панд берган бир жанг тарихи: Леннокс Льюис - Виталий Кличко (ФОТО+ВИДЕО)\nOlamsport: UFC 250 олдидан тарозидан ўтилди, Сауль Альварес учун рақиблар ва бошқа хабарлар 0\nOlamsport: UFC жангчисини автомобиль босиб кетди, коронавирусга чалинган чемпион ва бошқа хабарлар 0\nOlamsport: UFCнинг 2020 йилдаги зарари, WBO камари учун тўрт даъвогар ва бошқа хабарлар 0\nOlamsport: “Конор чемпионлик жангида иштирок этишга ҳақли эмас”, Генри Сехудо боксчиларни жангга чорлай бошлади 0\nOlamsport: UFC ESPN on 9 учун гонорарлар, Фергюсон мураббийининг залини ёқиб юборишди ва бошқа хабарлар 0\nOlamsport: Холифилд ёш болалар билан жанг қилмоқчи эмас, UFC рейтингида 9 та ўзгариш кузатилди ва бошқа хабарлар 0\nOlamsport: UFC янги рейтинги, Конор асалари емоқда ва бошқа хабарлар 0


Ер майдонининг камайиб бориши (видео)\nЕр атмосферасининг ташқи қатлами кўпгина газларнинг, аввало, кислороднинг ўзаро аралашмасидан иборат. Аммо бу газларнинг бир қисми Қуёшда юз бериб турган энергетик портлашлар натижасида бутун коинот бўйлаб тарқалиб кетган. Астрофизиклар бу маълумотга илк бор АҚШнинг НАСА космик агентлигининг лойиҳаларидан бири сабабли эга бўлдилар.\nЕр атмосферасининг ташқи қатламларидаги газларнинг камайиб бораётганлиги илк бор 1998 йилнинг 24-25 сентябрь кунлари аниқланди. Милоднинг 611 йилидан бошлаб нозил бўла бошлаган Қуръони Каримда мана шу илмий ҳақиқат ҳақида бир неча оятлар мавжуд.\n«Биз уларнинг ерларига келиб уни атрофидан камайтирганимизни кўрмайдиларми?» Раъд сураси, 41-оят.\n«...Ахир улар Биз ерни атрофидан камайтириб келаётганимизни кўрмайдиларми?!» Анбиё сураси, 44-оят.\nКўриниб турибдики, оятларда Ер шаридаги қуруқлик майдонининг ҳам торайиб бораётганлиги ҳақида айтилган. Икки қутбдаги абадий музликларнинг эриб бораётганлиги уммон сувларининг сатҳини бутун дунё миқёсида аста-секин кўтарилиб боришига сабаб бўлмоқда. Сув сатҳи кўтарилиб борган сари, қирғоқ ҳудудлари сув остида қолиб, натижада қитъаларнинг майдони камайиб бормоқда. Эҳтимол, ояти карималардаги «атрофидан камайтириб, қисқартириб» деган ибора сайёрамизда қуруқликнинг тобора кўтарилиб бораётган уммон сувлари остида қолиб, камайиб бораётганлигига ишора қилгандир. Аллоҳ Таоло билгувчироқдир...


Дунёда вино истеъмоли камайди\n2020 йилда дунё миқёсида вино истеъмоли ундан аввалги йилдагига нисбатан уч фоизга пасайиб, 24,3 миллиард литрни ташкил этди. Бу 2002 йилдан кейинги даврдаги энг қуйи кўрсаткич.\nБу ҳақда халқаро узумчилик ва вино ишлаб чиқарувчилар ташкилоти ҳисоботида қайд этилади. Унда келтирилишича, дунёда вино тайёрлаш кўрсаткичи ўтган йили 2019 йилдагига нисбатан бир фоизга ўсиб, 260 миллиард литрга етган.\nБразилия вино истеъмоли ўсиши бўйича етакчи бўлса, Россия истеъмол ва ишлаб чиқаришда ҳам илғорлар қаторида. Ўтган йили русларда вино истеъмоли 3 фоизга ортган. Бразилия эса бу борадаги 18,4 фоизлик кўрсаткич билан лидерликка эришган.\nВино истеъмоли бўйича энг юқори пасайиш Хитой (-17,4 фоиз) ва Жанубий Африка республикаси (-19,4 фоиз)да кузатилган.\nУмуман, вино истеъмолидаги умумий пасайиш пандемия чекловлари - оммавий туристик мамлакатлар, ресторан, кафе ва барлар ёпилиши ортидан рўй берди. Пандемия юзага чиқарган глобал инқироз даврида аҳоли даромадлари қисқариши ҳам талабнинг камайишига олиб келди.\nЯкунда виночилик саноати ҳаммасидан кўра ресторан ва татиб кўриш заллари ёпилишидан жабр кўрди. Бу даврда улгуржи ҳамкорлар билан ишловчи арзон вино ишлаб чиқарувчи йирик субъектлар яхши натижага эришган. Ўтган йили вино турлари орасида, "Просекко"ни ҳисобга олмасак, айни тоифадаги кўпикланувчи ичимликлар энг катта йўқотишга учраган. Умумий ҳажм паст қолаётган бир пайтда, аксинча, картон қадоқдаги винолар сотуви кескин ўсган.\nЖаҳон савдо тизимида Covid-19 пандемияси даврида глобал талаб пасайиши ва янги савдо тўсиқлари (турли божлар) ўрнатилиши ортидан ўзгариш кузатилган.


Ҳомиладорликда қўл – оёқ увишса...\nҚўл – оёқ увишиши тиббиётда гипестезия, деб аталади. Бу ҳолат ҳомиладорликда кўп кузатилади ва одатий ҳол саналади. Бунда:\nҚўл ёки оёқ сезгирлиги йўқолади;\nИгна санчгандек ёки ачишгандек бўлади;\n“чумоли юрган”дек бўлади;\nБўғимлар ҳаракати сустлашади.\nОдатда, ҳомиладор аёл бармоқлар увишишидан шикоят қилади. Баъзан бундай безовталик кафтгача ўтиб, тобора юқорилайверади ва увишиш тез – тез ҳис қилинади. Кўп аёлларда гипестезия ҳомиладорликнинг 30 – ҳафтасидан сўнг юз беради.\nСабаби – камҳаракатликми?\nТез – тез кузатилаётган увишишдан ваҳимага тушманг. Шу билан бирга бу ҳолатни эътиборсиз қолдириб ҳам бўлмайди. Қўл – оёқларда “чумоли югуриши”, одатда, марказий асаб ёки қон – томир тизимидаги ўзгаришлар сабабли пайдо бўлади. Бундан ташқари:\nОёққа тушадиган босимнинг ортиши. Ҳомиладорлик даврида аёл вазни оғирлашади. Шу сабабли умуртқа ва оёққа тушадиган босим ҳам ортади.\nКамҳаракатлик. Ҳомила катталашиши билан харакатлар сустлашади,баъзан камаяди. Шунингдек бир ҳолатда узоқ ўтириш ҳам увишишни келтириб чиқаради.\nОрганизмдаги туз – сув алмашинувининг бузилиши. Ҳомиладорлик даврида юз берадиган гормонал ўзгаришлар сабабли организмдаги турли алмашинув жараёнлари издан чиқади. Шу сабабли танада ортиқча сув йиғилиши мумкин. Бу эса қўл – оёқлар шиши, асаб толаси ёки қон томирлари сиқилишига сабаб бўлади.\nВитамин ва минерал моддалар танқислиги. Айниқса, В гуруҳи витаминлари ҳамда калий ва магний етишмовчилиги асаб тизими салбий ўзгаришларга туртки бўлади.\nУйқу маҳали ноқулай ҳолатда ётиш бирор аъзонинг увишишига олиб келади. Гипестезияга баъзи хасталиклар ҳам сабаб бўлади. Масалан:\nОстеохондроз ва артрит;\nБўғимлар шакли бузилиши (деформацияси);\nИситиш муолажаларининг таъсири\nҚўл – оёқ увишишида биринчи ёрдам – уқалаш. Шунингдек, иссиқ ванналар қабул қилиш мумкин. Эътибор беринг, сув илиқдан иссиқроқ бўлиши керак. Агар бу имконсиз бўлса, “уйқусираган” аъзони бошқа йўл билан иситишингиз мумкин. Мисол учун, фен ёки “грелка”, ёхуд шунчаки рўмол ўраб олиш билан ёқимсиз ҳолат бартараф этилади. Албатта, “қотиб қолган” қўл ёки оёқни енгил машқ билан ҳаракатлантириш ҳам ёрдам беради.\nУвишиш тез – тез безовта қилса, бу ҳақда ҳомиладорликни назорат қилаётган шифокорга айтиш лозим. Керакли таҳлиллардан сўнг витаминли терапия тайинланади.\nТаомномага эътиборли бўлинг. Егуликлар таркибида темир моддаси бўлиши шарт. Шўр маҳсулотларни кўнглингиз тусаса ҳам уларнинг миқдорини камайтиришга тўғри келади. Негаки, шўр егуликлар организмда суюқлик йиғилишига сабаб бўлади.\nҚўпроқ минерал сув ичинг. Одатда, кунига 2 литр сув ичиш тавсия этилади. Аммо ҳомиладор аёл саломатлигига кўра, бу миқдорни шифокор бошқача белгилаши мумкин. Бу даврда газланган ичимликлар ҳамда қаҳвадан тийилиш керак.\nВазнингизни назорат қилинг. Ҳомиладорлик даврида аёл вазни аста – секинлик билан ошиб бориши ҳамда белгиланган меъёрдан ошмаслиги керак. Шунингдек, ҳомиладор аёл қанча кўп овқатланса, бола шунчалик соғлом бўлади, деган гапга ишонманг!\nУнутманг, ҳомиладорлик – касаллик эмас. Шундай экан, уй юмушларидан воз кечишга ҳожат йўқ. Ўзингизни эҳтиёт қилган ҳолда ҳаракатдан тўхтатманг. Жисмоний машғулотлар билан ҳам шуғулланишингиз мумкин. Масалан, йога, ҳомиладорлар учун мўлжалланган фитнес курсларга ёзилинг.\nУзоқ вақт бир хил холатда бўлишдан қочинг. Масалан, ўтириб ишлаш (тўқиш, тикиш, компьютерда ишлаш ва ҳ.к.).\nОёқларни иссиқ сақланг. Захдан эхтиёт бўлинг.\nҚулай кийим ва пойабзал кийинг. Айниқса, бўйин, бел, оёқ ва билакни сиқиб турувчи кийимлардан воз кечинг.\nЁтганда елка ёстиқдан пастда туришига эътибор беринг.\nКўпгина хасталиклар асабийлашиш сабабли келиб чиқади. Шунинг учун асабларни асранг.


Кўрмаганнинг кўргани - 28 Сентября 2012 - ..::MuxliS.Biz.Uz::..\nСреда, 18.09.2019, 17:15 Приветствую Вас Гость | RSS\nГлавная » 2012 » Сентябрь » 28 » Кўрмаганнинг кўргани\nОтамнинг машиналари кўп эди, одамларга ижарага берарди. Шундай ижарачилардан бири синфдошим Тўхтамуроднинг отаси Қодир ака эди. Фалокат оёқ остида деганларидек, қишнинг қорли-қировли кунларида у автоҳалокатга учрабди. Бахтига ўзи омон қолибди, лекин машина дабдала бўлганди. Қодир ака бор-будини сарфлаб, машинани тузатди. Аммо асличалик эмасди. Шунинг учун отам «Машина янги эди, мен тузатилган машинани олмайман, ўрнига янгисини қайтарасан», дебди. Қодир ака тузатилган машинани сотса, ярим пулини қиларкан, қолганига унинг кучи етмаслиги аниқ. Бундан ташқари, Тўхтамуроднинг тўйи яқин, аёли Мастура опа эса касалманд. Шу тариқа ойлар ўтиб кетди. Отамни юмшатиш илинжида Қодир ака бизникига кўп келди. Сўнгги келишида у билан кўришиб қолдим. Унинг чўккан елкалари, ўта тушкунлик ҳукмрон юзларидан жуда ҳайрон бўлдим. Ундан ҳол-аҳвол сўрадим. Мени ўзига яқин олганидан бор гапни айтиб берди. Қулоқларимга ишонмадим. Отамнинг бу иши қачонлардан бери давом этиб келаётган эътирозларимни довулга айлантирди-қўйди. Дарвозахонада менга мўлтираб қараб нажот кутиб ўтирган Қодир акага жуда раҳмим келди. Унга «Шу ерда ўтириб туринг-чи», дея отамнинг олдига – иккинчи қаватга кўтарилдим.\nОтам ўз хонасида ёнбошлаб ётарди. Олдидаги дастурхондаги идишлар айқаш-уйқаш, кетма-кет бўшатилган ичимлик идишлари думалаб ётарди. Эшикнинг очилиб-ёпилишидан отамнинг кўзлари очилди, сўнг:\n– Кел, ўтир, – деди.\nМен тик турган кўйи сўрадим:\n– Бу нима қилганингиз?\n– Қодир ака...\n– Бу ишларга сен аралашма!\n– Нега аралашмас эканман?! – кутилмаганда овозим баландроқ чиқди.\n– Ўғлим, Қодир қарз бўлиб қолди. Бу ялангоёқ остонамга итдек ётиб олганидан безор бўлиб «Форд»ни бергандим. Яна қанақаси, янгиси! Мана оқибат, пачоғини чиқарди.\nКўз олдимдан дарвозахонада ўтирган Қодир ака ўтди. Атайин қилибдими, ҳаммаси Худодан.\n– Нима иш қилаётганингизни тушуняпсизми?\n– Бор, мени тинч қўй!\n– Йўқ, кетмайман, одамлар нима дейди? Маҳаллада қандай бош кўтариб юрасиз?\nШу ерга етганда отамнинг сабри етмай бақириб юборди:\n– Тупурдим ўша одамларингга! Ҳаммаси қўлимда ўйинчоқ! Йўқол, кўзимга кўринма!\nОтамнинг барча қилмишлари кўзимга кўриниб кетди. Ўзимни тутиб туролмадим:\n– Ким бўлибсизки, одамларга тупурасиз?!\nАмал қилиб келаётган ва бўйинсунишимиз шарт бўлган ахлоқ-одоб мезонларидан четга чиқиб кетгандим. Отамнинг кўзига тик қарамаслигим, гап қайтармаслигим керак эди. Ушбу дамларда ҳар қандай меъёрларини бир четга йиғиштириб қўйиб, ҳиссиётларим кўрсатмалари бўйича иш кўраётгандим. Балки, мезон сифатида қабул қилинган бу нарсалар ҳар доим ҳам иш беравермас. Яна ким билади, дейсиз. Сўнгги гапимдан отам қутуриб кетди. Вужудидаги бор кучини тилига кўчирди:\n– Аблаҳ!!! Йўқол!!!\nМен пинагимни бузмас, ўзимдан таажжубда эдим. Нега ўзимни бундай тутаётганлигимга ақлим етмасди. Бир томондан, кўз олдимдан Қодир ака кетмасди.\n– Ота, битта машина билан бойлигингиз камайиб қолмайди-ку! Корхонангиз, ерларингиз, қанчадан-қанча машиналарингиз бор. Кўзингизга темир кўринади-ю, одам кўринмайдими?\nБақир-чақирлардан хавотир олган онам ҳаллослаган кўйи югуриб чиқибди, иккимизга бир-бир қараб, журъати етиб-етмай сўради:\n– Манави итга айт, қорасини ўчирсин! – отамнинг таҳдидли овози янгради.\nОтамнинг ит деганидан хўрлигим келди.\n– Ит деманг, ота.\n– Бор, кет!\nОтам онамга қараб гапира бошлади:\n– Ўғлингга айт, кетсин!\nОтам билан келишиш амри маҳол эканини англаб, пастга тушдим. Бақир-чақирлардан қўрқибми, Қодир ака кетиб қолганди. Отамнинг қолган гапларини онам бечора эшитди. Гарчи жаҳл устида айтган бўлса-да, отамнинг сўнгги гапи менга жуда оғир ботди: «Бунака ўғил ўстиргандан кўра ит боққаним афзал эмасми?!» Кўзимга беихтиёр ёш келди. Яна отамнинг олдига кўтарилдим. Отам мени кўриб таъби тирриқ бўлди, хушламай сўради:\n– Мендан сизга ит афзалми?\n– Бор, кет.\n– Ит афзалми?\nБу мен учун сўнгги сўз эди. Индамай пастга тушдим-да, хонамга йўл олдим. Онам ҳадиксираганича мени кузатиб турарди. Нарсаларимни йиғиштирдим. Онам билан хайрлашдим. Воқеадан хабар топган акаларим дарвозахона туришарди. Катта акам истеҳзоли тиржайгандай ҳам бўлди. Уларга индамадим. Онам бечора пиқ-пиқ йиғларди, унга қарашга юрагим дов бермай уйдан чиқиб кетдим.\nЎша пайтларда магистратуранинг биринчи курсида ўқирдим. Уйдан кетган кундан бошлаб курсдошларимнинг ижарадаги уйида бирга яшай бошладим. Онамни соғинардим, раҳмим келиб, ичимдан зил кетиб юрардим. Онам шўрликка отам ва акаларим кун бермаслиги дилимни оғритарди. Уйда менсиз қолган онамдан хавотирланиб, ўқишга ҳафсалам қолмасди. Икки ой ана шундай эврилишларда ўтди. Ортиқ чидай олмадим. Нарсаларимни йиғиштириб, уйга қайтдим.\nҚишлоққа етиб келиб, маҳалламизга кириб келганимда Қодир акаларнинг уйи олдида дўппи кийиб, қаторлашиб турган одамларни кўриб вужудим жимирлаб, кўз олдим қоронғулашгандай бўлди. Оёқ-қўлимдан мадор қочиб, уй томон қадамладим. Ичкаридан аёлларнинг айтиб йиғлагани эшитилганда юрагим ёмон нарсани сезиб гупиллаб ура бошлади.\nЭшик олдида Қодир аканинг қариндош-уруғлари қўл қовуштириб турардилар. Улар мени кўришдию шундоқ ҳам тунд, қайғу кўланка солган юзлари буришгандек бўлди. Аста уларга яқин бордим. Мен таажжубда эдим. Турганлардан бири менга паст овозда деди:\n– Қодир акадан ажраб қолдик, Анваржон.\nБошимга гурзи билан туширгандек бўлдилар. Гарчи гапиргувчи буни паст овозда айтган бўлса-да, уни элу олам эшитгандек эди. Мен нима қилишни билмай каловланиб турардим. Ичкаридан аёллар чиқа бошладилар. Ҳаммаларининг юз-кўзлари йиғидан қизарган, шишган эди. Шу пайт Мастура опанинг кўзи менга тушдию катта-катта очилди. Югура солиб ёқамга чанг солди.\n– Эримни санлар ўлдирдиларинг! Нега келдинг, нега?!\nУ ёқамдан олиб, силкий бошлади. Атрофда қий-чув кўтарилди. Аёллардан икки-учтаси Мастура опани мендан ажратишга уринди. Уни уйга олиб кириб кетишаётганларида ҳам мени қарғашдан тўхтамасди.\nХўрлигим келганидан қўлимдаги нарсаларни ҳам унутиб уйимиз томон югуриб кетдим.\nДарвозамиз очиқ турарди. Кўчада қатор-қатор турган машиналар ва уйимизда куймаланаётган одамларни кўриб қандайдир тадбир бўлаётганини англадим. Ҳовлига югуриб кирдим-да:\n– Ота!!! – дея қичқирдим.\nИккинчи қават айвонида отам кўриниш берди. Кўзлари хийла сузилган, юзлари қизарганди. У менга ҳайрон бўлгандек қаради. Афтидан, келганим уни таажжубга солганди. Отамнинг ортида катта акам кўринди.\nЎзимни йўқотдим, гапимни эсдан чиқардим. Шу пайт ичкаридан кичик акам кавшанганича чиқиб қолди, ўзи кутмагани ҳолда менга кўзи тушди. Менга ортиқ эътибор бермай отамга деди:\n– Сизни ичкарида чақиришяпти.\nОтам бош ирғаб қўйгач, менга буюрди:\n– Бор, онангнинг олдига кир.\nБўшашганча онам томон қадамладим. Менинг отам ва акаларимга нафратим ортиб борарди. Маҳаллада бировникига аза келса-ю, уйда хурсандчилик қилишса... Нима дейишга ҳам ҳайрон эдим. Остонада онам шўрлик турарди. Унинг лаблари титрарди. Мени бағрига босди. Кўзимдан тирқираб ёшлар чиқиб кетди.\n– Нима бўлди? Қодир ака нега ўлди?! – сўрадим анчадан сўнг.\nОнам рўмолининг учи билан кўз ёшларини артди. Оғир хўрсиниб, гап бошлади:\n– Ўғлим, Қодир аканг ўзини осиб қўйибди.\nҚулоқларимга ишонмадим. Онамнинг гапи вужудимни оловдай ўйиб олгандай бўлди.\n– Нима дедингиз?!\n– Эшитганинг, ўғлим...\n– Нега осади?!\nОнамнинг боши қуйи солинди. Ўтган икки ой ичида унинг кўзлари атрофидаги ажинлари кўпайиб, қуюқлашганди. Бор гапни айтиш унинг учун осон эмаслигини англаб турардим.\n– Отанг Қодир аканинг бўйнига катта қарз осиб қўйдилар. Сен йўқлигингда келди, худонинг зорини қилди, раҳматли. Отанг юмшамадилар. Ишингни судга ошираман, қаматаман, деб қўрқитдилар, – онам шу ерга келганда йиғлаб юборди. Йиғлаган куйи гапида давом этди: – Бир ердаги одам бўлсак. Қишлоқда нима деган одам бўлдик...\nОнам ҳақ эди. Отам жуда ҳам ноинсофлик қилганди.\nИккинчи қаватдан ҳазил-мутойиба, қаҳ-қаҳалар эшитилиб турарди. Акаларим, келинойиларим хизматкорларга қўшилиб қўллари қўлларига тегмай хизмат килиб турардилар.\nЗиёфат ярим кечагача давом этди. Шунгача игнанинг устида ўтиргандек эдим. Зиёфат тугагач отамнинг олдига кўтарилдим. Отам мени кўриб нохушланди. Нега келдинг, дегандек менга саволомуз қараб қўйди.\n– Қодир ака узини осиб қуйибди, – дедим кира солиб.\nБуни эшитиб отамнинг энсаси қотди. Унинг юзи ўзгаришсиз, маъносиз эди. Унинг учун одамнинг тирноқчалик қадри йўқлигидан ғижиндим.\n– Бор, бошимни қотирма!\n– Қодир акани сиз ўлдирдингиз! – деб юбордим ўзим кутмаганда. Нега бундай деганимга ўзим ҳам ҳайрон эдим. Бу гапдан сўнг отамнинг кўзлари катта-катта очилиб кетди. Ўрнидан турди-да, гандираклаганича мен томон кела бошлади. Олдимга келгач:\n– Нима дединг? Яна бир қайтар! – деди у оғзидан кўпик сачратиб. – Нима дединг, итвачча?\n– Уни сиз ўлдирдингиз.\n– Аблаҳ! – отам шундай дея юзимга тарсаки тортиб юборди. Кутилмаган зарбадан йиқилиб тушаёздим. Яна қаддимни ростладим.\n– Кўзимга куринма!!\n– Анваржон, болам, отангнинг кўзларига тик қарама, – ортимдан онамнинг ялинган овози эшитилди.\n– Анвар, ўзингни бос, – катта акам онамга қўшилди.\nАкам гапиргани етмагандек, елкамдан ортга тортди. Мен унинг қўлларини сидириб ташладим.\n– Нега ундай қилдингиз! Нега? Нега?\nАкам мени куч билан меҳмонхонадан олиб чиқиб кетмоқчи бўлди. Мен уни осонлик билан деворга суриб қўйдим. Акам ожизлигини тан олгандай ортга тисарилди.\n– Бировникида мотам, сиз бўлса ўйин-кулги қиласиз! Уялмайсизми, ота!?\nКутилмаганда отам менга ташланди. Бўйнимдан бўғиб олди-да, силкий бошлади. Шунда акам ҳам менга ёпишди. Кичик акам ҳам қараб тургани йўқ. Акаларим отамга иш қолдирмадилар. Қўлларига илинган нарсалар билан дўппослай кетдилар. Қандайдир оғир нарса билан берилган зарба мени мувозанатдан чиқарди. Йиқилдим. Шундоқ бўлса-да, атрофимда содир булаётган воқеаларни идрок этиб турардим. Акаларим мени шафқатсизлик билан калтаклашар, онам эса уларни мендан ажратиш учун чирилларди.\nВужудимни ўйиб-ўйиб олаётган, ҳушимни ўзимдан айираётган зарбалардан эмас, акаларимнинг ўз жигарларига, бир қориндан талашиб тушган укаларига қилаётган ваҳшийликлари хўрлигимни келтирарди. Оғир нарса билан ўнг тиззамга тушган зарбадан кўзим ярқ этиб очилиб кетди, оғриққа дош беролмай бақириб юбордим. Шундагина акаларим ўзларига келдилар. Бу зарба кейинчалик бутун умрга асоратини қолдирди. Шундан сўнг қўлтиқтаёққа суяндим.\nОтамнинг кайфи учиб кетганди. Ерда чўзилиб ётган, инграб, оғриқлардан ҳушини йўқотаётган ўғлига қандай ёрдам беришни билмасди.\n– Ифлослар! Шундоқ ҳам урасанларми?! Бор, дўхтир чақирларинг! Тезроқ!\nУ ёғига нима бўлганини билмайман, ҳушимни йуқотдим.\nКўзимни очиб, қаерда ётганимни тушунмадим. Тепамда онам ўтирарди. Назаримда мудраётганга ўхшарди. Атрофга разм солиб, касалхонадалигимни англадим. Танамни қимирлатиб, турмоқчи бўлдим. Бошим оғир, қўлларим ўзимга бўйинсунмасди. Ўнг тиззамдаги оғриққа чидаб бўлмасди, назаримда кимдир пичоқ билан тилаётгандек. Негадир нарсалар хира кўринарди. Нима бўлганини хаёлимда жонлантирмоққа уриндим. Хотирамда содир бўлган воқеалар тиклана бошлади...\nЎзимга келганимдан онамнинг боши осмонга етди.\n– Вой, кўзингни очдингми, болам? Одамни шундоқ қўрқитдинг-а.\nИкки ҳафта касалхонада ётдим. Онам бир зум бўлсин бошимдан нари кетмасди. Отам бир марта келиб кетди. Келинойиларим кун ора келиб туришди.\nГарчи ўзимга келган бўлсам ҳам, кўзларим хира кўрадиган, ўқтин-ўқтин бошим оғрийдиган бўлиб қолди. Қўлтиқтаёққа таяниб юрадиган бўлдим.\nУйга қайтган куним отам иккинчи қават айвонида ким биландир иш юзасидан гаплашиб ўтирарди. Мени кўрдию гапини йўқотди. Ўрнидан аста туриб, пастга туша бошлади. Менга яқин келиб:\n– Келдингми, ўғлим? – деди.\nУнинг журъати зўрға етиб айтган биргина сўзидаги афсусни сезиб ғалати бўлиб кетдим. Отам менга нисбатан килган ишларига афсус чеккан бўлса керак-да. Унга бош ирғаб ичкарига кирмоқчи бўлдим. Қўлтиқтаёққа таяниб кетиб борарканман, ортимдан қараб қолганини сезардим.\nКелганимдан хабар топган бўлсалар-да, акаларим мендан хабар олгани киришмади. Балки, юзлари чидамагандир.\nКелганимнинг учинчи ҳафтаси Мастура опанинг ақлдан озганлигини эшитдим. Бу даҳшат эди. Тўхтамурод ҳам армиядан муддатидан олдинроқ қайтибди. Уни йўқлаб боришга журъатим етмади.\nОтамнинг эса ишлари ривож топиб борарди. Хорижга вагон-вагон маҳсулотларни юборишда давом этарди. Қаердадир яна қандайдир корхонаси ишга тушибди.\nМен уззукун уйда эдим. Кўзимнинг хиралиги ҳали аримаган, бошим вақти-вақти билан оғриб турарди. Ўнг тиззам яхши букилмаганидан қўлтиқтаёққа суяниб қолгандим.\nЎқишим ҳам қолиб кетди. Ҳамсабоқларим ўқишни якунлаб, магистр бўлишди...\nБир куни азбаройи зерикканимдан кўчага чикдим. Баҳор келган, хамма ёқни гулларнинг бошни айлантирадиган ифори тутиб кетибди. Ўпкамни тўлдириб-тўлдириб нафас олдим. Қаёққа боришни билмасдим. Дабдурустдан калламга Тўхтамуродларникига бориш фикри келиб қолди. Нега бундай қарорга келганлигимни билмасдим. Бир муддат тараддудланиб қолдим. Сўнг қўлтиқтаёғимга таяниб Тўхтамуродларникига йўл олдим.\nДарвоза очиқ эди. Илгарилари Тўхтамурод билан шу дарвозахонада ҳолдан тойгунча кураш тушардик. Қумли, кураш тушадиган ер эди-да ўзиям. У вақтларда бу ҳовлида эмин-эркин югуриб юрардим. Раҳматли Қодир ака ҳазиллашиб «Ҳаҳ шайтон, сен ҳам чарчармикинсан-а?» деб қўярди. Тўхтамурод иккаламиз Мастура опа томда қуритаётган туршакларининг адабини берардик. Бир марта жонидан ўтиб кетганидан Мастура опа қўлидаги косов билан қувлаганди. Бизни тутиб бўлармиди? Ўшанда ҳовлини бир айланиб жуфтакни ростлагандик. Хаёлимдан шу ўйлар ўтиб кулиб қўйдим. Шу ўйлар далдасида ҳовлига ўтдим.\nҲовли ўртасидаги супада сочлари паришон Мастура опа ўтирарди. Кўзларини бир нуқтадан узмай, хаёл сураётганга ўхшарди. Унга аста яқинлашдим. Шунда кўзим тушган манзарадан даҳшатга тушдим: Мастура опа бир қўлидан супа четидаги дарахтга узун арқон билан боғлаб қўйилганди. Бақрайиб қолдим. Қаердандир Тўхтамурод пайдо бўлди. Мени кўрдию турган ерида тўхтаб қолди. Мен билан кўришишга иккиланаётганини сезиб турардим. Қўлтиқтаёғимни дўққиллатиб у томон қадам ташладим. Назаримда, у ортга тисарилгандек бўлди. Буни кўриб тўхтаб қолдим. У мендан нафратлангандек кўзларимга тикилиб турарди. Мен ҳам унинг кўзларига бир назар ташладим-да, ортимга бурилдим. Хўрлигим келди.\n– Анвар! – ортимдан Тўхтамуроднинг овози эшитилди. – Тўхта!\nТўхтадим. Шунда супанинг устида ҳаракатсиз ўтирган Мастура опа қимирлаб, ўз-ўзидан гапира кетди:\n– Анвар ёмонмас! Анвар – фаришта! Отаси ёмон! Отаси ёмон! Отаси кўндаланг тушиб ўлолмайди!\nМастура опанинг жазаваси тутди. Оғзидан кўпиги келиб, арқондан қутулиш учун ўзини ҳар ёнга ура бошлади. Тўхтамурод югуриб бориб онасини қучоқлаб олди. Буни кўргани юрагим дош бермай ташқарига югурмоқчи бўлдим. Қўлтиқтаёқларим халақит берди. Уларни икки четга ирғитдим. Югуришга ҳаракат қилдим, аммо ногирон оёғим менга бўйсунмай, юзтубан бўлдим...\nҲеч кимнинг кўзига куринмасликка ҳаракат қилардим. Назаримда, изимдан фалокат изма-из эргашиб юраётгандек эди...\nКатегория: Hikoyalar | Просмотров: 1122 | Добавил: Admin | Рейтинг: 1.5/2